Чуст пичоқларининг сири нимада ? - 29.07.2018, Sputnik Ўзбекистон\nЧустлик еттинчи авлод пичоқчи уста Раҳимжон Убайдуллаев ўз касбининг тарихи ва сир-асрорлари ҳақида ҳикоя қилиб берди. 29.07.2018, Sputnik Ўзбекистон\nЧуст пичоқлари қандай ясалади\nЕттинчи авлод пичоқчи уста Чуст пичоқлари тарихи ва улар қандай ясалиши ҳақида ҳикоя қилиб берди.\n19:16 29.07.2018 (янгиланди: 19:20 29.07.2018)\nЧустлик еттинчи авлод пичоқчи уста Раҳимжон Убайдуллаев ўз касбининг тарихи ва сир-асрорлари ҳақида ҳикоя қилиб берди.\nЎзбек пичоқлари орасида Чуст пичоқлари каби машҳури бўлмаса керак. Чустлик пичоқчи усталар сулоласининг еттинчи авлоди Убайдуллаев Рахимжон ўз касбининг тарихи ва пичоқ ясашнинг сирларини Sputnik мухбирига ҳикоя қилиб берди.\nУста айтишига қараганда Наманганнинг Биби она номли жойда эрамиздан аввалги саккизинчи асрдан бошлаб пичоқлар ясалган. 15 асрга қадар Чуст пичоқ ясашга ихтисослашган ягона жой бўлган. Шу сабабдан Чуст пичоқлари номи бутун дунёга машҳур бўлган.\nБугунги кунда уста Рахимжон нафқат ўз ўғил ва набираларига, балким 35 нафар коллеж ўқувчиларига ҳам пичоқчиликни ўргатаётгани ва келажакда ушбу ҳунарининг сирлари ёш авлод қўлига ўтишига катта умид билдирди.\nЧуст пичоқларининг тарихи ва бугунги кундаги ривожланиши билан видеолавҳамизда батафсил танишинг.


Ўзбекистон ва Эрон нефт-газ соҳасида қўшма ҳамкорликни кўриб чиқмоқда\n18 Mart 12:08 Сиёсат\nНЕФТ нефт ва газ хомашёси нефт компанияси ЭРОН\n“Ўзбекнефтгаз” АЖ ишчи гуруҳи Эрон нефт компаниялари вакиллари билан қатор музокаралар ўтказди.\nХусусан, Эрон (National Iranian Oil company, NIOC) ташқи алоқалар бўйича директори Муҳаммад Муҳаммади-поур билан учрашув бўлиб ўтди.\nМузокаралар чоғида Ўзбекистонга нефт ва газ хомашёсини етказиб бериш ва уни биргаликда қайта ишлашга қаратилган инвеститсия лойиҳаларини маҳаллийлаштириш ва амалга ошириш имкониятлари кўриб чиқилди.\nШундан сўнг Миллий нефт-кимё компаниясида (National Petrochemical Company, NPC) ташқи алоқалар бўлими бошлиғи Ҳусайн Алимурод билан учрашув бўлиб ўтди.\nЎзбекистон Республикаси парламент делегациясининг Тожикистонга ташрифи давом этмоқда\nКомпания Ўзбекистон компаниялари томонидан нефт-кимё соҳасида ҳамкорликда лойиҳаларни амалга ошириш бўйича таклифни илгари сурди, бунинг учун 7 та лойиҳа таклифи тайёрланди. Бу лойиҳалар метанол, аммиак, пропилен ва полипропилен ишлаб чиқаришни ўз ичига олади.\nЎзбекистон ташқи ишлар вазири Италия элчисини қабул қилди\nМакрон Берлинда Шольц билан Украинадаги урушни муҳокама қилади\nЎзбекистон ва Туркманистон ташқи ишлар вазирларининг музокаралари бўлиб ўтди


Ёшлар тарбиясига биз ҳам масъулмиз | Ўзбекистон "Адолат" социал-демократик партияси\n26 Август, 19:06 • Андижон вилояти, Ёш адолатчилар, Муносабат, Янгиликлар • 266 марта кўрилди • Комментариев к записи Ёшлар тарбиясига биз ҳам масъулмиз нет\nПрезидентимиз Шавкат Мирзиёев Олий Мажлис палаталари, сиёсий партиялар ҳамда Ўзбекистон Экологик ҳаракати вакиллари билан видеоселектор йиғилишидаги маърузасида сиёсий партияларнинг ёшлар ўртасида олиб бораётган ишлари, партиялар қошида ташкил этилган “Ёшлар қанотлари”нинг фаолиятини танқидий баҳолаган эди. Бу ўз-ўзидан аниқ режа асосида иш ташкил этиш, келажагимиз эгаларига бўлган эътиборни янада ошириш ва сафимизни иқтидорли йигит-қизлар билан тўлдиришликни талаб этади.\nЎзбекистон “Адолат” СДП Андижон вилоят Кенгаши томонидан “Ватан келажаги ёшлар қўлида” лойиҳаси доирасида ташкил этилган давра суҳбати айни шу мақсадга қаратилди. Унда ёш адолатчилар билан бирга партия фаоллари, маҳаллий Кенгаш депутатлари ва ОАВ вакиллари иштирок этдилар.\nТаъкидланганидек, давлатимиз томонидан ёшлар сиёсатига қаратилган ибратли ишлар амалга оширилмоқда. Бу борада қабул қилинган қонун хужжатлари зиммамиздаги масъулиятни ошириб, келажагимиз эгаларини доим қўллаб-қувватлаш, уларнинг бўш вақтларини мазмунли ташкил этиш ва иш билан бандлигини таъминлашга чақирмоқда. Партиявий тадбирлар орқали сиёсий билимларини ошириш ва амалга оширилаётган ислохотларнинг фаол иштирокчисига айлантириш ҳам эътиборли.\nЎзбекистон “Адолат” СДП Андижон вилоят кенгаши раиси ўрнинбосари Малохатхон Мусаева:\nПрезидентимиз айтганларидек, ҳозирги ахборот асрида сиёсий партияларнинг Интернет сайтларида ёшлар билан интерактив алоқани йўлга қўйиш мақсадга мувофиқдир. Чунки партия сайтига кирган йигит-қизлар ўзларини қизиқтирган ҳар қандай саволга жавоб топиши зарур. Уларнинг сиёсий билимларини оширишда ҳам бу энг қулай йўл. Қолаверса, уюшмаган ёшлар билан ишлашда тарғибот тадбирлари билан бирга улар қизиқиб кузатиб борадиган ижтимоий тармоқлар орқали уларни ўз сафимизга тортишимиз керак. Шунда турли ёт ғоялардан сақлашга эришамиз.\nДавра суҳбати қатнашчилари чет эллардаги ёшлар билан ишлаш, ўсмир қизлар тарбияси, ахборот технологияларидан мақсадли фойдаланиш хусусида ҳам фикр алмашдилар. Ҳудудий партия кенгашлари раислари олдига бу борада чора-тадбир ишлаб чиқиш ва жойлардаги Ёшлар иттифоқи вакиллари билан ҳамкорликни мустаҳкамлаш юзасидан тавсиялар берилди.\nЁшлар тарбиясига биз ҳам масъулмиз was last modified: Август 26th, 2017 by matbuot\n« Саховат – олий ҳиммат “Биз ҳеч кимдан кам эмасмиз ва кам бўлмаймиз ҳам” »


БМТ: ИШИД устидан қозонилган ғалабадан сўнг...\n06.02.2018 14:08 0 227\nҲарбий амалиёт тугаганидан сўнг мамлакатга қайтиб келаётган қочоқлар сони ортиб бормоқда.\nУруш сабабли ватанини ташлаб кетган 3,2 миллион ироқлик ўз уйига қайтди. Бу ҳақда БМТ Бош котибининг расмий вакили Стефан Дюжаррик хабар қилди, деб ёзмоқда ТАСС.\nУ БМТнинг Гуманитар масалалар бўйича мувофиқлаштирувчи бошқармаси маълумотларига асосланиб ушбу маълумотларни келтирган. Унинг сўзларига кўра, ИШИД террористик гуруҳига қарши кенг кўламли ҳарбий амалиёт тугаганидан сўнг мамлакатга қайтиб келаётган қочоқлар сони ортиб бормоқда.\n«3,2 миллион киши ўз юртига қайтиб келди. Январь ойида бу рақам 2013 йилнинг декабрида инқироз бошланганидан бери ҳозирги пайтда 2,6 миллион кишини ташкил этувчи ироқлик қочқинлар сонидан ошди», —деди Дюжаррик.\nСўнгги ойларда қочоқлар асосан Анбар, Найнаво ва Салоҳиддин вилоятларига қайтиб келишган. Улар қайтиб келганларнинг 82 фоизини ташкил қилган.\nИШИД жангарилари 2014 йилнинг ёзида кенг кўламли жанглар олиб борди. Ўша йилнинг июнь ойида мамлакатнинг иккинчи йирик шаҳри, Найнаво вилоятининг маркази бўлган Мўсул шаҳрини қўлга киритиб, ўз «давлати»нинг пойтахти деб эълон қилдилар.\n2015 йилда АҚШ бошчилигидаги терроризмга қарши кураш коалицияси кўмагида Ироқ армияси босиб олинган ҳудудларни озод қилиш кампаниясини бошлади. 2017 йилнинг июль ойида Мўсул шаҳри қайтариб олинди ва ноябрга келиб жангарилар ғарбдаги охирги йирик қалъаси, яъни Рава шаҳридан қувилди. Декабрь ойининг бошларида Ироқ Бош вазири Ҳайдар Ободий мамлакатдаги террорчилик гуруҳига қарши уруш тугаганини эълон қилди.\nҲодиса 24/03, 17:14\n18 ёшли йигит бутун умрлик қамоқ жазосига ҳукм қилинди


Kutubxona - Qudrat Doʻstmuhammad. Oltin tuxum (hikoya) / Kiril\nSiz shu sahifadasiz: Qudrat Doʻstmuhammad. Oltin tuxum (hikoya) / Kiril\nАсар номи Олтин тухум (ҳикоя)\nОлтин тухум (ҳикоя)\nСора хола уйни йиғиштирди, ташқарига чиқиб, қизил тухумни қай бири туғди экан, деб товуқларни бир-бир кўздан кечириб келди. Ғайриоддий ҳеч нима сезмагандан кейин дўппи тикадиган игна-ип ва пилтакачларни олиб, ташқарига чиқмоқчи ҳам эдики, «қитир-қитир» этган товуш келди. Кейинги пайтларда сичқонлар кўпайиб кетиб, тез-тез «меҳмондорчиликка» келадиган бўлиб қолишганди. Кампир: «Хаҳ, яшшамагурлар!» деб товуш келган томонга талпинди. Токчанинг бир бурчагида кичкинагина тешик бўлиб, сичқон кўпинча ўша ердан чиқиб, ўша жойнинг ўзига кириб кетарди. Токча олдига етганда кампир ғалати товуш чиқариб, қичқириб юборди. Ёшлик пайтлари ўрмон айланиб юриб, қўққисдан айиққа дуч келиб қолганида ҳам шунчалик қўрққан эмасди. Ҳозир эса, оёқлари қалтираб, мадори қуриб, ўтириб қолди. Бояги қизил тухум... каттакон қирқма қовундек бўлиб шишиб кетган, усти ўша-ўша қип-қизил, олд томонида телевизорникига ўхшаган экрани ҳам бор. «Вой тавба! Ё тавба — ғўлдиради кампир. Экран ёришиб, ундан одам кўринди. Бошида ғалати кийим бор, космонавт десанг космонавт эмас, тсиркларда чиқадиган масхарабоз десанг, ўхшамаяпти. «Вой, дод!» дея кампир эшикка томон эмаклаб кетди.\n— Чолингиз ҳам бизга ёқиб қолди, — деди одам кулгидан ўзини зўрға тутиб. — Уни иши жуда хайрли экан. Табиатга ғамхўрлик қилиб юриш ҳар бир ақлли зотнинг бурчи, бироқ ўрмонни одамлардан муҳофаза килиш ақлга сиғмайди. Умуман, ҳали-вери одамлар ниманидир бир-бирларидан қўриқлар эканлар, биз қандай келган бўлсак, шундай ими-жимида қайтиб кетганимиз маъқул. Ҳозир ҳам хатардан холи эмасмиз, лекин кимгадир яхшилик қилмасдан кетолмаймиз, қонунимиз шундай. Атроф қишлоқларни қидириб, сиз билан чолингизни танладик. Энди тушундингизми? Сиз шу тухумни авайлаб юринг, унинг ёрдамида кўп одамларнинг паймонасини узайтириб, фалокатлардан кутқариб қоласиз. Уни кафтингизга қўйиб, иккинчи кафтингизнинг орқаси билан думалатсангиз, телевизорга айланади. Айни вақтда истаган кишингизнинг номини айтинг...\n— Карим, Соранинг чоли, шаҳардаги катта дўхтир Зуҳранинг отаси... — Тухум аста шишиб, кичкина телевизорга айланди. Унинг экранида ўрмон кўринди: тоғ ёнбағирлари, арчалар, бодом, дўлана, баланд-баланд ўсган ўт-ўланлар. Кампир бу гиёҳларнинг иси уйқу келтиришини яхши билади. Ие! Экранда одам кўриниб қолди. Карим ота?! Сора холанинг чоли!\n— Қайтиб келганимга хурсанд бўлавер, онаси, бир ўлимдан колдим, — деди чол ҳорғин товуш билан. Сора хола турган ерида котиб қолди, «Тухум... тухум», деди-ю, у ёғига ўтолмай, ҳўнграб йиғлаб юборди. Чол кампирини суяб, уйга олиб кирди, сув ичириб, бир оз ўзига келтирди. Қизил тухум кўрсатган кароматларни эшитгач, ўрмондаги воқеани гапириб берди...\n"http://www.kutubxona.com/wiki/index.php?title=Qudrat_Doʻstmuhammad._Oltin_tuxum_(hikoya)_/_Kiril&oldid=5064" dan olindi


hidoyat.uz – “Мовароуннаҳр” нашриётининг сайти - Қўрғон\nБаъзан оилада арзимас гап-сўздан катта жанжал келиб чиқади. Ҳатто бу ҳол оиланинг бузилишигача олиб боради. Ҳартомонлама тушунтиришга ҳаракат қилсак-да, охирини ўйланмай қилинган иш кўп. Айрим ёшлар писандсизлик қилиб, "оила" исмли улуғ қўрғонни осонгина бузади. Айни чоқда, кичик бир камчилик сабаб фарзандларининг бахтини синдираётган ота-оналар ҳам бор. Сал ҳаракат ёрдамида тузалиши мумкин бўлган ҳолни бир томонга ён босиш билан баттар чигаллаштириб юборишади. Динимиз кўрсатмаларидан хабарсизликлари оқибатида ҳаловат ва хотиржамлик макони бўлмиш оилани сақлаб қолишга жиддий қарашмайди.\nЮнусобод туманининг "Боғистон", "Қатортол" ва "Отчопар" маҳаллаларида яраштирув ҳайъати аъзосиман. Иш жараёнида бундай ҳолатларнинг кўп учраши мени ташвишга солади. Ахир, бутун оламга раҳмат бўлган жанобимиз Муҳаммад (соллаллоҳу алайҳи ва саллам): "Оила қуринглар (уйланинглар), лекин талоқ қилманглар, чунки талоқ сўзи айтилса, Аллоҳнинг арши титраб, ларзага келади", деганлар (Ибн Аъдий ривояти). Талоқ сўзини ҳатто ҳазиллашиб оғзига олса, ҳалол никоҳи бекор бўлиши, эр ва хотинлик боғи бузилиши шариатимизда баён қилинган. Набий (соллаллоҳу алайҳи ва саллам): "Уч нарсанинг жиддийи ҳам жиддий, ҳазили ҳам жиддий: никоҳ, талоқ ва ражъат", деганлар (Имом Абу Довуд, Имом Термизий ривояти).\nАлбатта, фарзанд ҳамма учун ширин. Оилада уруш-жанжал чиққан ҳолатларда ота-она энг олдин ўғил-қизига тўғри насиҳат қилиб, яхши йўлга йўналтирса, иншааллоҳ, оилаларда тинч-тотувлик, хотиржамлик ҳукм суради.\nЮнусобод тумани "Камолиддин Ориф ал-Бухорий" масжиди имом хатиби


«Оксананинг даҳолиги унинг чидамлилигида». Оксана Чусовитинанинг мураббийи билан суҳбат – Газета.uz\nСветлана Кузнецова, гимнастикачи Оксана Чусовитинанинг мураббийи\n«Оксананинг даҳолиги унинг чидамлилигида». Оксана Чусовитинанинг мураббийи билан суҳбат\nСветлана Кузнецова 22 йил давомида бухоролик афсонавий гимнастикачи Оксана Чусовитинага устозлик қилган. Спортчи ушбу мураббий қўл остида 1992 йилги Олимпиада олтин медалини қўлга киритган. Светлана Кузнецова «Газета.uz»га берган интервьюсида афсонавий спортчининг даҳолиги ва ўзига хослиги нимада эканлиги ҳамда янги олимпиада ғалабаларини қўлга киритишга Ўзбекистонга нималар тўсқинлик қилаётганлиги тўғрисида гапириб берди.\nНа русском языке Lotinchada 28 октябр 2021, 09:02 Фойдали Спорт\nТокиодаги Олимпиада ўйинларидан сўнг 46 ёшли ўзбекистонлик гимнастикачи Оксана Чусовитина спортдаги фаолиятини якунлаганини маълум қилди. У гимнастика тарихида саккизта ёзги олимпия ўйинларида қатнашган ягона спортчи ҳисобланади. Ушбу олимпиадаларнинг тўрттасида, жумладан, олтин медаль қўлга киритилган 1992 йилги мусобақаларда Чусовитина Светлана Кузнецова мураббийлиги остида қатнашган. «Газета.uz» мураббийдан спортчиларни тарбиялаш, миллий гимнастикадаги камчиликлар, Оксана Чусовитинанинг даҳолиги ва катта спортга қайтиши ҳақидаги фикрларини сўради.\nПусандаги 2002 йилги Осиё ўйинлари. Светлана Кузнецованинг шахсий архивидан.\n— Қандай қилиб мураббий бўлгансиз ва нима учун мураббий бўлишни истагансиз?\n— Мен ҳар доим спорт гимнастикасини яхши кўрганман ва ўзим ҳам шу спорт тури билан шуғулланганман. Акс ҳолда мураббий бўла олмасдим. Спорт гимнастикаси — таваккалчилик, жасорат, чаққонлик ва куч билан уйғунлашган гўзаллик ҳисобланади. Ота-онам гимнастика билан шуғулланишимни исташмаган, лекин мен бўш келмасдан спорт мактабига борганман. Сўнг улардан яширинча Жисмоний тарбия институтига ўқишга кирдим. Ўша пайтларда мураббийлик мен учун вақтинчалик машғулот деб ўйлардим. Аммо кейинчалик бу соҳа ҳаётим мазмунига айланди.\n— Мураббий бўлмаганингизда, қайси соҳада фаолият олиб борган бўлардингиз?\n— Менинг қизиқишларим жуда кўп. Мен ҳамма нарсани ўрганишни яхши кўраман. Ёшлигимда физика ва математикага роса қизиқардим. Ҳаттоки, космос билан боғлиқ электромагнит тўлқинларини ҳам ўрганмоқчи бўлганман. Аммо гимнастика ҳам кичик космос ҳисобланиб, бу ерда ҳам ҳайратда қолдирадиган трюклар мавжуд. Вестибуляр аппаратни машқ қилдириш нафақат астронавтлар, балки гимнастикачилар учун ҳам жуда муҳим.\n— Спортчилар кўп вақтларини мураббийлари билан ўтказишади. Ҳаттоки, улар мураббийларини оила аъзоси деб ҳисоблашади. Ушбу гапга қўшиласизми?\n— Оксанага 22 йил, 2004 йилгача устозлик қилганман. Менга унинг иккинчи онаси эканлигимни айтишганида, мен буни инкор қилганман ва унақа эмаслигини унга ҳам тушунтирганман. Менинг қизим ҳам гимнастика билан шуғулланади. Машғулот пайтида мен унинг онаси эканлигимни унутаман ва мураббий Светлана Михайловнага айланаман. Оксана билан ишлашни тўхтатганимиздан сўнггина мен унинг «онаси»га айланган бўлсам керак.\nҲозир мен мураббий ва спортчи она-бола эмас, балки шерик бўлиши керак деб ҳисоблайман. Лекин тригонометрияда бўлгани каби улар турли даражаларда, турли текисликларда бўлишади. Агар мураббий енгил обрў кетидан қувса ёки спортчига паст назар билан қараса, шогирд яхши натижаларга эришмайди ёки бу натижалар қисқа муддатли бўлади.\nМураббий ўз фарзандларидан ҳам кўпроқ спортчилари тўғрисида қайғуради. Мураббийнинг боласи истаган вақтда овқат ейиши мумкин, аммо спортчининг махсус режими мавжуд. Фарзандингиз бемалол фильмларни томоша қилиш мумкин, спортчи эса тикланиши лозим.\nМен инсоннинг имкониятлари деярли чексиз эканлигига ишонаман. Аммо спортчиларнинг ўзлари ўз имкониятлари чегарасини кенгайтира олишмайди. Бу биргаликда, ҳамкорликда бажариладиган иш. Спортчи ҳеч қачон мураббийсиз ишлай олмайди, жумладан Оксана ҳам доим кимнингдир раҳбарлиги остида ишлайди. Мураббийсиз спортчи энг бахтсиз одам бўларди.\nМашғулотлар давомида мураббийнинг шогирдларига раҳми келмайди. Гимнастикачилар умидсизликка тушганларида ҳам спортда ўзига хос талаблар борлигини билишлари лозим. Мураббий талабчан бўлиши зарур, лекин эксплуататор ёки шафқатсиз эмас.\nМураббий спортчининг оғир машғулотдан кейин ҳам қувонч ҳис қилишига эришиши керак. Спорт азоб манбаига айланиб қолмасин. Аксинча, спорт ҳаёти унутилмас воқеликка айланиши керак. Шогирдлар улғайгач, бу унутилмас ҳаётни мураббий билан бирга хотирлашади. Мусобақа олдидан ўтказиладиган машғулотларда шогирдларим шундай ажойиб лаҳзаларни бошдан кечирадиларки, ердан кўтарилиб, учиб кетадиганга ўхшайди — бу туйғуларни сўз билан тушунтириб бўлмайди.\nМураббий топағон бўлиши керак. Агар у болалар билан ишласа, болага айланиши лозим. Болалар билан босқичма-босқич қадам ташлаш, лекин шу билан бирга, улар учун билим ва ҳаракатда намуна бўлиш керак.\nБарча одамлар, шу жумладан болалар ҳам ўз қадр-қимматига эга. Болаларни ҳурмат қилиш, улар билан ҳисоблашиш ва улар билан гаплашиш лозим. Катталар кўп нарсани тушунишади, болаларни катта дунёга олиб кириш учун эса мураббийга эҳтиёж сезилади.\n— Шогирдларингизга қандай қадриятларни сингдирасиз?\n— Инсон спортга келдими, бу иш билан ҳалол шуғулланиши керак. Ҳар қандай ишда ҳам шундай аслида. Шунингдек, ўзаро ҳурмат, бошқаларнинг вақтини ҳурмат қилиш ва тартиб-интизом каби хусусиятларни жуда қадрлаймиз.\nБолалар шафқатсиз бўлишади. Уларни оддий нарсалар орқали раҳмдил бўлишга ўргатиш керак. Масалан, йиқилган ёки бирор нарса қўлидан келмаганлар устидан кулмасликни ўргатиш. Баъзида болалар хато қилиб қўйишади, шунинг учун уларнинг эътиборини ўша вазиятга қаратиб туриш ва тўғри йўлни кўрсатиш керак. Баъзан уларни жазолашингиз ҳам мумкин, лекин буни ҳам эплай билиш керак.\nБиз, шунингдек, ватанга муҳаббат туйғуларини сингдирамиз. Ватанга муҳаббат ҳаётнинг ўзгармас қонуни ҳисобланади. Шоҳсупада турганингизда шарафингизга мадҳия янграса, фахр туйғусини ҳис қиласиз. Бошқача бўлиши мумкин эмас.\nМен бу ахлоқий қадриятларга катта аҳамият бераман. Аммо моддий манфаат ҳам яхши мотивация бера олади.\n— Кўпинча спортчининг техникаси етарли бўлди, тактикаси тўғри танланди, лекин матонат етишмагани боис ғалаба қозона олмади дейишади. Оксана Чусовитина эса матонати билан ажралиб туради. Дастлаб уни ҳамма ҳам юлдуз деб ҳисобламасди. Ҳеч ким ишонмасди. Лекин унинг матонати мени ҳайратда қолдирганди. Мен буни интуитив равишда ҳис қилардим.\n2012 йилги Жаҳон чемпионати, Венгрия. Светлана Кузнецованинг шахсий архивидан.\nМен уни ғайритабиий истеъдод соҳибаси деб айта олмайман. Ҳа, у жуда кўп машқ қилган. Лекин у ўз устида ишлади ва ўзи билан курашишга ўзини мажбурлади. У яхши сакрасада, рақсга тушишни ёқтирмасди. Оксана яхши дўст, ўз ишига ҳалоллик билан ёндашади. Бу инсоний фазилатлар унга ақл бовар қилмас муваффақиятларга эришишга ёрдам берди.\nОксана спорт шайдоси. Баъзи спортчилар зўриқишларга чидай олмай фаолиятини эрта якунлашди. Агар уларда спортга бўлган муҳаббат кучли бўлганида, асло спортдан кетишмасди. Оксананинг даҳолиги унинг чидамлилигида. Ўйлайманки, ҳар қандай даҳолик, шу жумладан юқори натижалар спорти ҳам катта ҳаётий куч ва иродани жамлашни талаб қилади.\n— Шогирдларингиз қандай қоидаларга амал қилишлари керак?\n— Менда махсус қоидалар мавжуд эмас. Мен болаларга тўғри овқатланишни ўргатаман. Улар ортиқча овқатлана олишмайди. Овқатдан тана учун энг фойдали моддаларни оладиган даражада таомланишингиз керак. Спортчилар тўғри сув ичиш режимига риоя қилишлари лозим. Ҳамма нарсада, ҳатто машғулотда ҳам меъёрни билмоқ даркор.\n— Чемпион биринчи навбатда иқтидорли бўлиши керакми ёки меҳнатсевар?\n— Бир сафар журналист мени чемпионнинг мураббийи деб атади, бироқ ўшанда қўл остимда чемпионлар шуғулланмас эди. Оксана бор эди, лекин янгилари йўқ эди. Журналист чемпионлар турли хил бўлишини айтди — шаҳар чемпионидан тортиб олимпиада чемпионигача. Бошида мен унинг гапларида ҳеч қанақа маъно кўрмаган эдим. Кейинчалик ўйлаб қолдим — у ҳақ экан.\nМенга доимо биринчи ўрин керак. Аммо ҳар кимнинг қобилияти ҳар хил. Болаларни асло синдириб қўймаслик лозим. Агар спортчи қобилиятли бўлса, у чемпион бўлиши учун ҳамма нарсани қилиш керак.\nМашғулотларимизда беш балллик тизимни жорий қилганмиз, болалар ўйин орқали бир-бирлари билан рақобатлашадилар. Бу усуллар рақобат муҳитини яратади ва биз болаларга ғалаба таъмини сингдириб борамиз.\nЧунки туғма истеъдод камдан кам учрайди. Кўпинча мураббий, тўғри машқлар ва спортчиларнинг машаққатли меҳнати туфайли иқтидори намоён бўладиган қобилиятли болалар учрайди. Кўп ҳолатларда иқтидорли болалар муваффақиятга эриша олмайди. Дастлабки босқичда улар учун ҳамма нарса осон кечади, лекин юқори даражага эришиш учун меҳнат ёки қатъият етишмайди.\nБироқ чемпион етиштириш учун шарт-шароит керак. Мамлакатимизда гимнастикачиларни тайёрлаш учун ихтисослаштирилган спорт заллари йўқ. Олимпия захиралари коллежида бешинчи йилдирки снаряд мавжуд эмас. Ушбу бинонинг биргина зали мавжуд. Бизни бу залга ўтказишганда, снарядлар у ёқдан бу ёққа ташилиб, бузилиб кетди.\nМен спортчиларни Париж-2024 га тайёрламоқчиман, бироқ бизнинг шароит билан бунинг иложи йўқ. Тўғри, олимпиадага лицензия берадиган мусобақаларга тайёргарлик кўриш мумкин, аммо жаҳон даражасидаги гимнастика жиҳозларисиз олимпия ўйинларида натижага эришиш имконсиз иш. Шароит яратилмаса, юқори тоифали спортчиларни тайёрлай олмаймиз деб ҳар бир раҳбарга айтаман. Жуда иқтидорли болалар учрашига қарамасдан, ўрта савиядаги гимнастикачиларни тайёрлаймиз.\nМураббийлар жамоаси ҳар доим ўз ғояларига содиқ. Пулимиз кам бўлса ҳам, ҳомий топиш биз учун жуда қийин бўлса ҳам, барибир ишлашда давом этамиз. Олимпиада шоҳсупасига бир марта кўтарилганимдан кейин пастга тушишни хоҳламайман. Спортчиларни жаҳон даражасига олиб чиқишга қизиқаман.\n— Шогирдларингиз ғалабасидан олдинги лаҳзаларни эслай оласизми? Чиқишдан олдин уларни қандай руҳлантирардингиз?\n— Тўртта катталар ва иккита ўсмирлар тоифасидаги олимпиадада иштирок этганмиз. Катта мусобақаларда спортчига сингдирилган ҳамма нарса намоён бўлади: тарбия, техника, машғулот, ўзаро тушуниш ва яқинлик.\nСпортчилар ҳеч кимни эшитмасликлари мумкин, лекин мураббийнинг овозини доимо эшитишади — у гипнозга ўхшайди. Мен гимнастикачиларни снарядга қараб созлайман. Умуман олганда, уларнинг барча ҳаракатлари автоматик ҳолатга келтирилади.\n— Ғалаба ва мағлубиятни қандай бошдан кечириш керак?\nСпортчининг ёнида унинг яқин одами бўлиши керак. Ғалабадан кейинги ҳис-туйғулардан сўнг шундай бўшлиқ пайдо бўладики, одам гапириш, овқатланиш ва сув ичишни ҳам хоҳламайди. Ғалабадан сўнг бир оз нафас ростлаб олиш лозим. Баъзилар, спортчининг вақтичоғлик қилиши ва интервьюлар бериши кераклигини айтади. Бироқ спортчилар асаб тизимини тартибга келтириши керак.\nКатта мақсад йўлидаги муваффақиятсизлик — бу орқага эмас, олдинга ташланган қадам. Спортчи ўз хатоларидан сабоқ олиши керак. Бировнинг хатоларидан сабоқ ололмайсиз. Мағлубиятдан сўнг мураббий спортчиларни «калласини олиб ташламаслиги» керак. Балки, уларга қуйидаги сўзларни айтиши лозим: «Бу аламли. Ютқаздик. Аммо бундай рақибга мағлуб бўлиш ҳам бир шараф».\n— Оксана Чусовитинанинг ғалабалари, шу жумладан 1992 йилги Олимпиададаги иштироки ҳақида гапириб берсангиз.\n— Оксана 1992 йилги Олимпиада олтинини менинг қўл остимда қўлга киритди. Халқ терма жамоага қўшилишимизга ишонмасди, чунки Бирлашган терма жамоа гимнастикачилари бир-биридан устун эдилар.\nМен учун «Барселона» абадий мушакбозликка ўхшайди. Оксана олтин медални олганидан сўнг шоҳсупадан югуриб келиб, медални менга тутқазди. Меҳмонхонада медални барча ичимликлар билан «ювдик» ва жуда бахтиёр эдик. Испанияда яна бир хурсандчилик бўлганди. Оксана эркин машқларни бажариб, 10 балл олди. Ўшанда қўлларим менга дельтапландек туюлганди.\n1996 йилги ўйинларда Оксана кўпкурашда 10-ўринни эгаллади, бироқ бу шунчалик шарафли бўлдики, Самаранч (Хуан Антонио Самаранч — Халқаро олимпия қўмитасининг собиқ президенти — таҳр.) ёнимга келиб, шогирдларим учун миннатдорчилик билдирди. Чунки ўша пайтда ҳамма нарса ўзгариб кетган, собиқ Иттифоқ спортчилари ўз мамлакатларини тарк этаётган эди, Оксана эса Ўзбекистонда қолди.\n2000 йилги ўйинларда Оксана жуда машҳур эди, чунки у аллақачон фарзандли бўлган эди. 25 ёшли Оксана учинчи Олимпия ўйинларида қатнашди. У гимнастика ёши фақат 15−16 ёшдан иборат эмаслигини исботлади.\n2004 йил Афинада бўлиб ўтган олимпиада Оксана учун унчалик муваффақиятли бўлмади. Жароҳатдан қутулиш осон бўлмаганди. Мен унга спортни тугатиш вақти келганини айтганимда у қуйидагича жавоб берди: «Сиз менга яхшилик билан тугатишни ўргатгансиз, шунинг учун давом этаман». 2008 йилда Пекинда ўтган олимпиадада Оксана Германия терма жамоаси номидан иштирок этди. Гарчи бу қоидаларга зид бўлса ҳам, мени унинг машғулотларига қўйишди.\n2019 йилги Жаҳон жубоги, Париж. Светлана Кузнецованинг шахсий архивидан.\nТўртта Олимпиадада, 22 йил давомида биз у билан бирга бўлдик. Мен Лондон ва Риодаги Олимпиадада иштирок этмаганман. Шундай бўлса ҳам, Оксана билан бир-биримизни жуда яхши биламиз ва ҳис қиламиз, у қанчалик узоқда бўлмасин, Чуса барибир менинг ҳаётимда мавжуд.\nОксана Токио олимпиадасидан сўнг фаолиятини тугатишини эълон қилганида, мен у билан бирга йиғладим. Лекин шу билан бирга анча енгил тортдим, чунки мен ҳар сафар у учун қайғурардим. Унинг катта спортга қайтиш ҳақидаги режаларини билмасдим, лекин ўйлайманки бу тўғри қарор. Катта спортдан бир зумда кетиб бўлмайди.\nОксанинг Осиё ўйинларида қатнашиш қарори табиий. Жамоамиз яхши. У ўз иштироки билан ёш қизларни қўллаб-қувватлайди, унинг тажрибаси уларга яхши чиқиш қилишга ёрдам беради. Биз аъло натижаларга эришишимиздан умид қиляпмиз.\nСпорт гимнастикаси ниҳоятда қийин спорт тури бўлганлиги сабабли, бу спорт турини енгил атлетикадаги ўнкурашга ўхшатаман. Токио Олимпиадасининг очилиши ва ёпилиш маросимини шарҳлаган эдим. Ўшанда ўйинларга келганларнинг ҳаммаси қаҳрамон, медаль олганлар эса кумир эканлигини айтганман.\nОрадан 30 йил ўтган бўлсада, Оксана ҳали ҳам сафда. Фақатгина Чуса бунга бардош бера оларди. У ноёб иродага эга бўлган ноёб гимнастикачи.\n«Газета.uz» 7 710\n«Спортчи кучли, чемпион бўлиши мумкин, лекин ақлан етук бўлмаса, у заиф бўлади» — Ўктам Раҳмонов, дзюдочи Давлат Бобоновнинг устози 11 октябр 2021, 16:38


Инглизча сабоқ – Сурхон тонги\n2021 йил 1 Декабр, Чоршанба\nБош саҳифа / Таълим / Инглизча сабоқ\nМай 11, 2018\tТаълим Изоҳ қолдириш 1,069 Кўрилди\nБугун ўқувчи-ёшларга чет тилларни ўргатиш масаласига алоҳида эътибор қаратилган. Шу мақсадда мактабимизда ҳам биринчи синфдан бошлаб инглиз тилида таълим бериш йўлга қўйилган.\nИнглиз тилида “Magic watermelon” (сеҳрли тарвузча) мавзусида очиқ дарс ҳам ташкил этилди. Goodmorning қўшиғи билан бошланган дарсда ўқувчиларнинг руҳиятида кўтаринкилик борлиги сезилиб турди. Хусусан, синфхонадаги эртак қаҳрамонларининг суратлари ва уларнинг номлари ёзилган кўргазмали материаллар, инглиз тили луғатидан жой олган турли хил тарқатмали материаллар ҳамда инглизча қўшиқ куйлаш орқали тил муҳити яратилди. Ўқувчилар тўрт гуруҳга бўлинди. “Klaster” усулида “Golden watermelon” (олтин тарвузча) эртагидаги янги сўзлар ўқувчилар онгига мустаҳкамланди. Унда болажонлар эртак қаҳрамонлари номларини бармоқлаб бирма бир санашди. Биринчи гуруҳ меваларнинг инглизча номини кўпроқ топган бўлса, яна бир гуруҳдаги болалар сабзавотларнинг номини санаб берди.\n“Magic watermelon” (сеҳрли тарвузча) мавзуси ўқувчиларга кўргазмалар асосида тушунтирилгандан сўнг, ерёнғоқли конфетларни ейиш мусобақаси ташкил этилди. Бунда ўқувчилар ўзлари еган ерёнғоқнинг рангини инглизчалаб айтиб, кейин оғзига солади. Бу ўйинда “fruits” (мевалар) жамоасидаги болалар ғолиб бўлди. Дарс жараёнининг ҳаракатли кўргазмалар, ўйинлар орқали ўтилиши 1-синф болаларининг инглиз тилини яхши ўзлаштириши учун яхши самара бераяпти. Дарсда турли хил расмларни ранглар билан бўяш ишлари ҳам амалга оширилди. Натижада ўқувчилар уй деразасининг ранги қандай, жиҳозларининг ранги қайси рангда бўялишини мустақил равишда топади.\nОчиқ дарснинг яна бир муҳим томони шунда бўлдики, ҳар бир ўқувчи эртак қаҳрамонларига мос кийиниб, уларнинг хатти-ҳаракатларини, сўзларини инглизча талаффузда саҳна кўриниши орқали кўрсатиб берди.\nБу тарзда ўтиладиган ноанъанавий дарслар ўқувчи-ёшларнинг дарсга бўлган қизиқишини ошириш баробарида, инглиз тилини пухта ўзлаштиришига хизмат қилади.\nҚумқўрғон тумани 33-умумтаълим\nОлдинги Хотира турнири\nКейинги Оқибат чархпалаги\nФеврал 13, 2018\t10,042\nАпрел 27, 2018\t6,039\nМай 15, 2018\t6,032\nМарт 9, 2018\t5,215\nФеврал 15, 2019\t4,826\nшамол: 2км/с N\nҚарзни тўлаб қутиласиз\nТил озодлиги —эл озодлиги\nОктябр 20, 2017


Ҳиндистонда ижтимоий тармоқлар орқали ярим миллиард доллар ишлаб олган фирибгарлар ушланди\n23:03 / 03.02.2017\nФото: Fotolia/ Francois Doisnel\nҲиндистоннинг Уттар-Прадеш штати полицияси молиявий онлайн-пирамида яратиш орқали 550 млн доллар ишлаб топган уч фирибгарни қўлга олди. Фирибгарлар омонатчиларга интернетдаги маълум саҳифаларга "лайклар" қўйиш учун ҳақ тўлашга ваъда қилишган, деб хабар бермоқда Hindustan Times нашри.\nПирамида ташкилотчиси 26 ёшли, техник маълумотга эга бўлган Анубхав Миттал бўлган. 2015 йилда у иккита шериги билан Ноида шаҳрида жойлашган Ablaze Info Solutions Limited фирмасини ташкил этган.\nФирма ўзини учинчи компаниялар учун уларнинг ижтимоий тармоқлардаги аккаунтларини оммалаштирувчи воситачи сифатида маълум қилган. Бироқ "лайклар"ни бот тармоқлари орқали кўпайтириш ўрнига, улар барча истовчиларга бу жараёнда иштирок этишни ва пул ишлаб олишни таклиф қилишган. Бунинг учун фирмадан нархи 5750 рупийдан 57,5 минг рупийгача (85 ва 855 доллар) турадиган "обуна" сотиб олиш керак бўлган. Пирамида омонатчилари пулларни тўлагач, "лайк" қўйиш керак бўлган саҳифаларга ҳаволалар олганлар ва ҳар бир "лайк" учун 5 рупийдан олганлар.\nАслида эса фирма компаниялар аккаунтларини оммалаштириш бўйича ҳеч қандай хизмат кўрсатмаган, балки ўз омонатчиларига сохта серверда яратилган ҳаволаларни жўнатган. Стандарт пирамида каби, бу фирма ҳам омонатчиларга янги мижозларни таклиф қилганлик учун мўмайгина пул тўлаган, "лайклар" учун пуллар эса обуначилар киритган пуллардан тўланган. Оқибатда фирманинг мижозлар базаси 650 минг кишигача етган.\nНашрнинг ёзишича, ушбу фирибгарлик Ҳиндистонда ўтган йил ноябрь бошида бошланган валюта ислоҳотидан кейин фош бўла бошлаган. Компания декабрда катта миқдордаги суммаларни омонат сифатида кирита бошлаган ва бу солиқчиларнинг эътиборини тортган. Бундан ташқари, мижозлар сони кўпайиб кетгани сабабли фирибгарлар гонорарларни тўламай қўйганлар ва бу мижозларнинг полицияга мурожаат қилишга мажбур қилган.\n"Валюта ислоҳотидан кейин, яъни декабрь охиридан Миттал ўз омонатчиларига ҳақ тўламай қўйган, бу эса уларнинг полицияга мурожаат қилишларига сабаб бўлган. Январь ўртасида унда иккита банк ҳисоб рақамида 6,5 млрд рупий бўлганди. Ҳозир эса пул ювиш сабабли уларда 5,2 млрд рупий қолган", деб айтган полиция вакили.\nТерговчилар Митталнинг ноқонуний тўпланган пулларни ювишга алоқадорлигини текширишмоқчи. Шуниси маълумки, у ота-онаси уйида яшаган ҳолда, қимматбаҳо кўчмас мулк ва автомобиллар харид қилган. Терговчиларнинг тахминича, фирибгар Австралияга қочмоқчи бўлган, бундан унинг офисида топилган ҳужжатлар гувоҳлик бермоқда.


Ерларни хатловдан ўтказиш ишларида қўлланилаётган замонавий техникалар | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nЕрларни хатловдан ўтказиш ишларида қўлланилаётган замонавий техникалар\nЕрларни хатловдан ўтказиш ишларида қўлла...\n15:35 / 23 Jun\n2022 йил 1 январ ҳолатига Ўзбекистон Республикасининг маъмурий-худудий чегарасидаги жами ерлари 44 млн 892 минг гектарни ташкил этади. Ушбу майдонлар (ер фонди) фойдаланиш мақсадига қараб 8 та тоифага бўлинади.\nБулардан қишлоқ хўжалиги ерлари 22 млн. 116 минг гектарни ташкил этиб, шундан суғориладиган ерлар 3 млн 200 минг гектардан ортиқ.\nХатлов ишлари ананавий тарзда рулеткаларда, қўлда саржинда, қоғозга ёзиб эмас, юқори аниқликдаги замонавий ўлчов асбобларидан фойдаланган ҳолда бажарилмоқда. Бундан кўзланган мақсад кластерлар, фермер хўжаликлари ва бошқа ердан фойдаланувчиларнинг ўзларига тегишли ер майдонлари ва чегараларини аниқ, шаффоф ҳолда ер ҳисобини юритиш.\nБу йўналишда Швецариянинг Leica компанияси билан олдиндан ҳамкорлик қилиб келинмоқда. Ҳозирги кунда Республика аэрогеодезия марказимида Leica компаниясининг TS 02, TS 11, GS 10 ва GS 18 маркали юқори аниқликка эга бўлган электрон тахеометр ва GPS қурилмалари мавжуд.\nШунингдек доимий ишлаб турувчи 50 та GNSS станциялар ҳам Leica компанияси қурилмаларидан иборат. Ҳозирги кунда узлуксиз ишлаб турган GNSS станциялар қурилмаларига боғланган ҳолда хатлов ишларини амалга ошириш учун замонавий GPS ускуналаридан фойдаланилади.\nБунгунги кунда бу станцияларга талаб юқорилигини инобатга олиб,\n2022-2023 йилларда Миллий географик ахбороттизимини яратиш доирасида юқоридаги 50 та станция тўлиқ қамраб олинмаган ҳудудларда қўшимча яна 80 та GNSS-сors станциялар ўрнатиш режалаштирилган.\nУшбу станциялар ишга тушиши билан республика ҳудудини 30 км радиусда тўлиқ қамраб олинади.\n2021 йилда Республикамизнинг турли ҳудудларида аэрофотосуратга олиш ишлари амалга оширилди. Давлат ер кадастрини юритиш учун 1:500 — 1:25 000 масштабгача бўлган ортофотопланлар яратилмоқда. Ушбу ортофотопланлардан ҳаттоки 5 см. катталикдаги гугурт қутини ҳам электрон тарзда катталаштириб кўриш мумкин. Бу дегани жойлардаги барча топоэлементлар (ариқ, зовур, йўл, контур чегаралари, қувурлар ва бошқалар)ни ArcGIS дастуридан фойдаланган ҳолда бемалол аниқ кўриш имконини беради.\nDMC III рақамли замонавий аэрокамера ёрдамида 1200 — 3200 м.гача баландликда бўлган масофадан туриб аэросуратга олиш имконияти мавжуд. Масофага боғлиқ ҳолда 5-14 см гача аниқликда карталар яратиш имконини беради. Ушбу камера АН-2 самолётига ўрнатилган ҳолда фойдаланилмоқда ва ҳозирги кунгача республиканинг 5 млн. 200 минг гектар майдонларнинг аэросуратлари тайёрланди ва йил якунига қадар яна 5 млн. гектар майдонда аэросуратга олиш ишлари бажарилиши режалаштирилган.\nХатлов ишлари ВМ 299-сон қарорга асосан 4 босқичда амалга оширилади:\n— I босқичда туманларнинг суғориладиган ҳудудларида 1:10 000 бошқа ҳудудларида 1:25 000 масштабга тайёрланган ортофотопланга маъмурий ҳудудий бирликлар чегаралари тушурилади.\n— II босқичда дешифровка ишлари, яъни хар бир ердан фойдаланувчиларнинг контурлари ва топоэлементлари хатловдан ўтказилиб, такрорланмас янги контур рақамлари берилади, ҳамда электрон рақамли қишлоқ хўжалиги хариталари ва қайдномалари яратилади.\n— III босқичда янги харита ва қайдномалардан фойдаланган ҳолда ҳар бир ердан фойдаланувчининг контурлар сонидан қатъий назар битта объект сифатида хатловдан ўтказиб, алоҳида тартиб рақам берилади.\n— IV босқичда хатлов натижалари асосида ArcGIS дастурида ҳудуддаги ердан фойдаланувчиларнинг чегаралари тушурилган 1: 10 000 ва 1:25 000 масштаблардаги қишлоқ хўжалиги хариталари яратилади.\n18:33 | 24 Jun\nТашқи қарз йиллар давомида биринчи марта камайди. Сабаблар\n16:28 | 24 Jun\nКейинги ҳафтадан доллар кўтарилишни бошлайди\n16:00 | 24 Jun\nПулларингизни «Trastbank»да сақланг ва барқарор кўпайтиринг!


СУТДАН СОФ ФОЙДА АЖРАТИБ… | АгроОлам.Uz\nДомой Янгиликлар СУТДАН СОФ ФОЙДА АЖРАТИБ…\nСУТДАН СОФ ФОЙДА АЖРАТИБ…\n«Соғин сигиринг бўлса, оғзинг оқарар», деган пурмаъно гапни кексаларимиздан кўп эшитганмиз. Бу бежиз айтилмаган. Боиси, сутдан кўп нарса тайёрласа бўлади: қатиқ, қаймоқ, сариёғ, айрон… хуллас, сут том маънода кони фойда.\nЖондорлик Мамлакат Ташева сутни қайта ишлаш ва ундан турли маҳсулотлар тайёрлашни йўлга қўйган тадбиркорлардан.\n— Сут маҳсулотлари ишлаб чиқаришни орзу қилардим, — дейди тадбиркор Мамлакат ТАШЕВА. — 2008 йилда банкдан 50 миллион сўм кредит олдик. Ҳудудимизда анча вақтдан бери ишлатилмаётган, ташландиқ корхона бор эди. Маблағни бинони таъмирлаш ҳамда керакли жиҳозларни олиб келишга сарфладик. Очиғи, бошида биттагина сепараторимиз бўлган, холос. Имкониятлар у қадар катта эмас, иш унуми ҳам жуда паст эди. Аппарат бир кунда бор йўғи 40 литр сутни қайта ишлаш имконини берарди. Аммо ҳаракатларимиз бекор кетмади. Ҳозир корхонамизда кунига 7 тонна сутни қайта ишлаяпмиз.\n— Фаолиятни кенгайтиришга қандай эришдингиз?\n— Ишлаб чиқариш ҳажмини ошириш мақсадида банкдан яна имтиёзли кредит олдик. Унга Россия, Хитой ҳамда ўзимизда тайёрланган ускуналарни келтириб ўрнатдик. Ишчилар сонини оширдик. Табиийки, қайта ишланадиган сут ва сут маҳсулотлари сони ҳам ортди.\n— Ишчиларингиз кўпми?\n— Корхона иш бошлаганда бор-йўғи 2 нафар ишчи бор эди. Бугун шартнома асосида фаолият юритаётган ходимлар сони 28 нафарни ташкил этади. Ҳозир йогурт, бринза, сметана, пишлоқ, творог сингари жами 13 турдаги маҳсулот ишлаб чиқарилиб, истеъмолчиларга етказиб берилмоқда.\n— 2017 йил қарийб 1 миллиард литрдан зиёд сут қайта ишланиб, юқорида айтилган 13 турдаги маҳсулот тайёрлашга сарфланди. Шартнома асосида етказиб берилган маҳсулотимиздан 2 миллиард сўмга яқин даромад бўлди. Албатта, бу соф фойда эмас. Ишчилар маоши, турли харажатлар, солиқлар айириб ташланса, соф фойда 150 миллион сўмдан ошишини кўзлаяпмиз.\n— Сут маҳсулотлари тайёрлашда нималарга аҳамият қаратилиши зарур?\n— Аввало, тозалик ва сифат биринчи ўринда туриши керак. Бунга ҳар бир ходим амал қилиб, истеъмолчиларни ишончли ва сифатли маҳсулот билан таъминлашга ўз ҳиссасини қўшиши зарур.\n— Маҳсулотларга талаб қандай?\n— Масалан, йогурт тайёрлаш учун сут билан бирга қуритилган мевалардан фойдаланамиз. Бу унинг таъми ва фойдалилик даражасини оширади, сунъий қўшимчалар қўшилмайди. Бу харидорларга манзур бўлмоқда, талаб ҳам шунга яраша. Хусусий савдо дўконлари, боғчалару шифохоналар доимий харидоримизга айланган.\n— Бизнинг асосий хомашёмиз — сут. Уни фермер хўжаликларидан олиб келамиз. Бу эса, ортиқча чиқим, дегани. Келгусида ўзимиз қорамолчиликни йўлга қўйиш ниятидамиз. Агар бу иш амалга ошса, сутнинг бир қисми ўзимиздан чиқади ва қайта ишланади, қўшимча иш ўринлари яратилади, маблағ тежалади. Натижада маҳсулот таннархи арзонлашади.


Эронда ўзгаришлар кутилмоқда\n17 апрел 2021, Тошкент вақти: 03:22\nТаҳлилчилар Эрондаги вазият энди ҳеч қачон эскича қолмаслигини таъкидламоқдалар.\nДаҳанаки сиёсий кураш деярли барча ёпиқ, қаттиққўл ва авторитар режимларга хосдир. Аммо Эрон сиёсий эстеблишменти ичидаги бўлиниш очиқдан-очиқ кураш босқичига ўтди.\nБуни эса Эрон инқилобидан сўнг 30 йил давомида ўз дардини ичига ютиб келган эронликлар кутгандай бўлди.\nЭрон сиёсий етакчиларининг ўзаро чигал ҳийлалари, ҳокимият идоралари ўртасидаги муносабатларнинг мураккаблиги ва Эрон сиёсатининг умуман ёпиқлиги бу бўлинишга фақат сиртдан назар ташлаш имконини беради.\nОзод Европа/Озодлик радиоси таркибидаги “Фардо” радиосининг сиёсий шарҳловчиси Меҳдод Мирдамадий Эрондаги воқеаларни икки лагерга ажралиб қолган инқилоб фарзандларининг ўзаро кураши, деб атайди.\n- Бу Исломий республикани якка тарзда бошқаришни хоҳлаётганлар ва Эронни демократик ислом республикасига айлантирмоқчи бўлаётган ҳокимият фракциялари ўртасидаги курашдир.\nИккала фракция ҳам инқилоб ғояларига содиқлигини даъво қилади. Аммо эронликлар ислоҳотчилар вакилларини қўллаб-қувватлаш орқали Эронда демократик ўзгаришлар учун имконият дебочаси пайдо бўлишига умид қилмоқдалар¸ дейди Меҳдод Мирдамадий.\nЭрон режими ичидаги бўлинишга бу ҳокимият пайдо бўлган куниёқ асос солинганди. Аммо Эрон бўйича таҳлилчи Ризо Тоғизоданинг айтишича, Эрон сиёсий элитаси ўртасида бир кун келиб жарлик пайдо бўлишини аввалдан башорат қилиш мушкул эди.\n- Бу мисли бир кўприкка ўхшайди. Ҳар куни ўтиб юрадиган кўприкда ёриқлар борлигини сезмаган бўлишингиз мумкин. Бироқ бу ёриқлар кўпайиб бир бирига уланиб кетган бир кунда кўприк ўзидан ўзи қулаб кетади¸ дейди Ризо Тоғизода.\nЭроннинг олий раҳбари Оятулло Ҳоманайи¸ у томондан тайинланган Посбонлар кенгаши аъзолари ва унинг амрини бажариб келган президент Маҳмуд Аҳмадийнажод қўлида Инқилоб қўриқчилари, Эроннинг миллий армияси ва махсус хизматлар бор.\nАммо ўзига хос бир мухолифат коалициясини тузган Инқилоб фахрийси, Экспертлар кенгашининг раҳбари Али Акбар Ҳошимий, унга мойил оятуллолар ва президентлик сайловида ғалаба қозонганини даъво қилаётган Мир Ҳусайн Мусавий Эрон халқидан бошқа ҳеч кимга таяна олмайди.\nМеҳдод Мирдамадий фикрича, бу гуруҳлар ўртасидаги даҳанаки курашнинг кўчаларга тарқашига Оятулло Ҳоманаийнинг мутлақо ҳокимиятни ўз қўлига олиш уринишлари билан боғлиқ.\n- Оятулло Ҳоманайи сиёсий эстеблишмент ичида ўзига нисбатан ёғилаётган танқидларни бартараф этиш учун қулай фурсат келди, деб ўйлаган. Айнан шунинг учун Посбонлар кенгаши сайлов натижаларини эълон қилишга шошилди ва Мусавий тарафдорларини жунбушга келтирди¸ деди шарҳловчи.\nЭрон конституциясига мувофиқ Али Акбар Ҳошимий раҳбарлик қиладиган Экспертлар кенгаши олий раҳбарни ишдан бўшатиш ҳуқуқига эга.\nТасдиқланмаган хабарларга кўра, Ҳоманайини ишдан олиш мақсадида Қум шаҳрига борган Ҳошимий нуфузли дин пешволарининг таянчини қозонишга интилмоқда.\nТеҳрондаги намойишлар давомида собиқ президент Рафсанжонийнинг қизи ва бир неча қариндошлари ҳибсга олинганди. Кейинчалик улар озод қилинганига қарамасдан¸ ушбу воқеа Рафсанжонийнинг олий раҳбарга қарши чиқиш аҳдини янада мустаҳкамлагани айтилади.\nЭрондаги воқеалар нима билан якунланишини ҳеч бир таҳлилчи аввалдан башорат қилишга журъат этаётгани йўқ.\nОзодликнинг Эрон бўйича таҳлилчиси Гулназ Исфандиёрийнинг айтишича, воқеалар қандай якун топмасин, бу давлат энди ҳеч қачон аввалги ҳолида қолмайди.\n- Ҳозир гувоҳ бўлаётганимиз ҳокимият ўртасидаги бўлиниш ортаётгани баробарида ҳокимият ва халқ ўртасида жарлик пайдо бўлмоқда.\nЭронда диктатура янада кучайиб кетадими ёки демократик ўзгаришлар учун имконият пайдо бўладими¸ билмайман. Аммо энди Эрондаги вазият ҳеч қачон эски ҳолда қолмаслиги аниқ¸ дейди Гулноз Исфандиёрий.


Бугун олий лигада яна мураббий ўзгариши мумкин ёхуд Вадим Абрамов қандай мураббий?\n15 сентябрь, 2017, 12:30 2295\nБугун олий лига 21-тур учрашувлари старт олади. 15 сентябрь санасида фақатгина битта баҳс бўлиб ўтиши кўзда тутилган. Унда Тошкентнинг “Бунёдкор” клуби ўз майдонида Фарғонанинг “Нефтчи”сини қабул қилади.\nМазкур ўйинда кўп нарса ўзгариши мумкин. Жумладан, меҳмонлар учун. Вадим Абрамов 5 июнда “Нефтчи” бош мураббийи деб эълон қилингандан бери ҳали ғалаба нималигини билмай келмоқда. Ўзбекистон миллий терма жамоасини Осиёда кучли тўртликка олиб кирган мутахассис фарғоналиклар билан зафар қуча олмаяпти. Деярли 600 кун ишсиз юрган Абрамов бугун сўнгги имкониятдан фойдаланиши ҳақида водий томонлардан хабарлар тарқалди. “Қалдирғочлар”га қарши баҳсда “Нефтчи” 3 очкога эга бўлмаса, катта эҳтимол билан Абрамов учун чиқиш эшиклари кўрсатиб юборилади. Қолаверса, клуб раиси Тоҳир Кападзе ҳам ўз лавозимидан озод этилиши мумкин. Айни пайтда уларнинг ўрнига номзод ҳам тайёр. Бу Мурод Исмоилов!\nВодийнинг деярли барча клубларида ишлаган Мурод Исмоилов яна Фарғонага қайтган. Агар бугун “Нефтчи” Тошкентда салбий натижа қайд этса, ушбу мутахассис клубни ўз қўлига олади.\nШуни айтишимиз мумкинки, Вадим Абрамов “Нефтчи” билан Ўзбекистон чемпионатида 8 ўйин ўтказиб бирор марта ҳам зафар қучмади. Бу статистика Абрамовнинг қандай мураббий эканлигини кўрсатиб қўймоқда. “Бунёдкор”га қарши Тошкентдаги Кубок учрашувида фарғоналиклар бироз уйғонгандек кўринганди. Аммо кейинги беллашувларда "Нефтчи"нинг натижалари яна ўша эски ҳаммом эски тоз бўлиб қолган. Ўзбекистонни Осиёда кучли тўртликка олиб кирган мураббий нега “Нефтчи”да ишлари юришмаяпти? Шундай кучли мутахассис фарғоналиклар билан ҳеч бўлмаса битта ғалабага ҳам эриша олмай, ўз лавозимини тарк этиш арафасида турибди. Бунга балки, жамоадаги ички биз учун номаълум бўлган муаммолар юзага келгандир. Бироқ бу борада қандайдир гап сўзлар бўлганида барчага аён бўларди. Ҳозирча жимликми? Демак тепадан қараганда “Нефтчи”нинг ички муҳитида муаммолар йўқ. Натижага ҳар доим мураббий жавобгарлигини инобатга олсак, Вадим Абрамов Фарғонада кўнгилдагидек ишлай олмаяпти.\nҚуйида сиз Вадим Абрамов қўл остида “Нефтчи”нинг Ўзбекистон чемпионатидаги натижалари билан танишишингиз мумкин:\n13-тур. “Нефтчи” – “Динамо” 2:3\n14-тур. “Машъал” – “Нефтчи” 2:2\n15-тур. “Нефтчи” – “Металлург” 0:2\n16-тур. “Нефтчи” – “Шўртан” 1:1\n17-тур. “Пахтакор” – “Нефтчи” 6:0\n18-тур. “Нефтчи” – “Навбаҳор” 1:1\n19-тур. “Қўқон-1912” – “Нефтчи” 3:1\n20-тур. “Нефтчи” – “Бухоро” 1:2\nКўриб турганингиздек, “Нефтчи” Абрамов бошчилигида 8 ўйиннинг 5тасини уйда ўтказди. Боз устига ўз майдонидаги 5 баҳсдан 2 очко олди холос. Вадим Абрамов ҳақида энди ҳамма ўзи истаганча хулоса чиқарсин.


ЎзА - Косибнинг касбига барака кирди\n01.03.2018 09:14:32 Чоп этиш версияси\nКосибнинг касбига барака кирди\nЖиззах шаҳрининг эски шаҳар бозоридаги ҳунармандлар растасига Қўшоқбой устанинг тиккан пойафзалини ахтариб келувчилар кўп. Гарчи бозорда устанинг бир ўзи бўлмаса-да, у тиккан буюмни харидорлар яхши билади.\nҚўшоқбой Жабборов Жиззах шаҳрининг Жиззахлик маҳалласидаги машҳур косиблар сулоласидан. Маҳалладошларининг айтишича, Жабборовларнинг етти авлоди косиб ўтган. Қўшоқбой ака 42 йилдан буён шу касб билан шуғулланади.\nЮзаки қараганда, бугун косибнинг касби касодга учрагандек туюлиши мумкин. Чунки ҳозирги даврда чарм-пойафзал саноатида катта ўзгаришлар юз берди. Жаҳон бозорини ўзининг энг замонавий пойафзаллари билан забт этган дунёга машҳур фирмалар пайдо бўлди.\nАммо ўз касбини санъат даражасига етказиб, бозорда ўрнини йўқотмай келаётган усталар ҳам бор. Жиззахнинг чекка маҳалласидаги хусусий дўконида одамларнинг буюртмасини бажариб келаётган Қўшоқбой ака пойафзал бозоридаги катта рақобатни енгиб келаётган косиблардан. У тиккан пойафзалларнинг ҳар доим ўз харидори бор. Уни доим ахтариб келишади, буюртма беришади, баъзан ойлаб кутишади ҳам.\nБунинг боиси Қўшоқбой уста табиий чармдан бежирим, сифатли тикаётган туфлилар хорижнинг машҳур фирмалари брендларидан асло қолишмайди.\nИлгари хусусий ҳунарманд сифатида фаолият кўрсатиб келган Қўшоқбой ака бугунги даврга ҳамқадам устахонасини кенгайтираётир. Фарзандлари, шогирдлари билан пойафзал ишлаб чиқарадиган “Бахтиёр-Комилжон” хусусий корхонасини ташкил этди. Устахонасига замонавий косибчилик ускуналари ўрнатиб, уни ишлаб чиқариш корхонасига айлантирди. 5 нафар уста меҳнат қилаётган корхонада ҳамма фаслларга мос оёқ кийимлар ҳамда ортопедик пойафзаллар тайёрланмоқда.\n– Президентимизнинг 2017 йил 17 ноябрдаги “Ҳунармандчиликни янада ривожлантириш ва ҳунармандларни ҳар томонлама қўллаб-қувватлаш чора-тадбирлари тўғрисида”ги фармони имкониятларимизни кенгайтирди, – дейди Қ.Жабборов. – Ушбу ҳужжат асосида “Микрокредитбанк”нинг Жиззах шаҳар филиалидан 40 миллион сўм кредит олиб, устахонани замонавий дастгоҳлар билан жиҳозладик. Бу йил ишлаб чиқаришни янада кенгайтириш мақсадида янги лойиҳани амалга оширишга киришдик.\nУста янги лойиҳа асосида хориждан чармни пресслаш ҳамда чарм юзасига ишлов берувчи ускуналар келтириб ўрнатишга ҳаракат қилаётир. Бунинг учун яна 60 миллион сўм кредит олиш учун ҳужжатларни тайёрлаб қўйди. Устанинг айтишича, бу ишни амалга ошириши билан корхонада иш ўринлари сони 15 тага етади.\nВилоятда ҳунармандлик ва халқ амалий санъатини ривожлантиришда Жиззахлик маҳалласининг алоҳида ўрни бор. Маҳаллада анъанавий дурадгорлик, ёғоч ўймакорлиги, чилангарлик, бешикчилик, зардўзлик ва каштачилик каби ҳунардманлик турлари авлоддан-авлодга ўтиб яшаб келаётир. Жиззахлик чеварлар томонидан тикилган зар тўнлар, келинлар либослари, болалар безакли кийимлари юртимизнинг бошқа вилоятларида учрамайди.\nМамлакатимизда бу соҳанинг қўллаб-қувватланаётгани ҳунармандлик касбига барака киритмоқда. Эндиликда банк кредитлари олаётган тадбиркорлар фаолиятини кенгайтириб, истеъмол бозорини тўлдиришга салмоқли улуш қўшмоқда.


ЎИҲ террорчилари “Ислом давлати” билан бирлашишини эълон қилди - Anhor\nAnhor Все посты ЎИҲ террорчилари “Ислом давлати” билан бирлашишини эълон қилди\nЎИҲ террорчилари “Ислом давлати” билан бирлашишини эълон қилди\n07 Oktabr 2014\n“Ўзбекистон ислом ҳаракати” (ЎИҲ) террорчилик ташкилотининг раҳбари Усмон Ғози “Ислом давлати” (ИД) жангариларига қўшилиши ҳақида эълон қилди, дея хабар беради “РИА Новости” Ўзбекистон ҳуқуқни муҳофаза қилиш органларидаги манбага таянган ҳолда.\n«Бизда ЎИҲнинг ИД бўлинмаларини қўллаб-қувватлаши ва ҳамкорликдаги жанговар ҳаракатларда улар томонида қатнашаётгани ҳақида тезкор видео- ва аудиомаълумотлар мавжуд», — дейди “РИА Новости”нинг суҳбатдоши.\nУнинг сўзларига кўра, ҳозир ЎИҲ Покистон ва Афғонистоннинг чегара ҳудудларида жангариларни ёллаш ва тайёрлаш ишларини фаоллаштиргани ҳақида маълумот бор, шу боис Ўзбекистон махсус хизмати аксилтеррорчилик чораларини кучайтирмоқда. “Аввало, бу агентура тармоғи фаолиятини яхшилашдир. Биз улардан бир неча қадам олдинда бўлишимиз керак”, – дея қайд этади манба.\nБундан олдин сентябрь ойи охирида Сурияда халқаро коалициянинг авиазарбалари натижасида ИД томонида жанг қилаётган 17 нафар Ўзбекистон фуқароси ҳалок бўлгани ҳақида хабар берилганди.\nШу ўринда, Ўзбекистонда мунтазам равишда қароргоҳи Афғонистонда жойлашган ЎИҲнинг тахминий аъзолари қўлга олинаётганини қайд этиш жоиз. Ушбу ҳаракат 1996 йили Ўзбекистонда тақиқланган сиёсий партияларнинг Афғонистонга қочиб ўтган фаоллари томонидан ташкил этилган. Мазкур ташкилот Толибонлар ва Ал-Қоида ҳаракатлари билан боғланган. ЎИҲ Россия, Марказий Осиё давлатлари ҳамда АҚШда террорчилик ташкилоти сифатида тан олинган.\nАл-Қоида билан алоқа қилувчи ИД террорчилик гуруҳи ҳам бир неча ой олдин Ироқ ва Сурияда фаоллашди. Ушбу гуруҳ ироқ суннийларининг Бағдод сиёсатидан норозилигидан фойдаланган ҳолда, Ироқнинг шимолий ва шимоли-ғарбий провинцияларини босиб ола бошлади ва бу ерларда “ислом ҳалифалиги”нинг ташкил этилиши ҳақида эълон қилди. Ўз навбатида, АҚШ ИДга қарши курашиш учун коалиция тузган бўлиб, ҳозир у ушбу гуруҳнинг Сурия ва Ироқдаги позицияларига қарата авиазарбалар бермоқда. Шу билан бирга, АҚШ президенти Барак Обама ИДга қарши курашиш учун Ироққа ер усти қўшинларини жўнатмаслигини билдирди.\nТошкентда болалар майдончасида бола нобуд бўлиши ҳолати бўйича жиноий иш қўзғатилди


Babymohi туғилган кунида бўлажак эри нима совға қилганини кўрсатди — видео - ShouBiz.uz\nМедиа 9:54 | 22.6.22\nBabymohi туғилган кунида бўлажак эри нима совға қилганини кўрсатди — видео\nХонанда 22 ёшга тўлди\nИнстаблогер, хонанда Babymohi Instagram саҳифасида туғилган кунида бўлажак турмуш ўртоғи нима совға қилганини кўрсатди.\nМоҳларойимнинг дугоналари ва бўлажак турмуш ўртоғи ярим кечаси уни табриклаш учун уйига борган. Шунда хонандага бўлажак эри пушти атиргулли гулдаста ва безатилган қутича берган. Блогер уйига киргач, қутичанинг ичини очиб кўрсатган. Унинг ичидан шоколад ва соат чиққан.\nАввалроқ Babymohi’нинг ҳаммадан яширган севгилиси унинг қўлини Tashkent city’да сўраган. Йигит тиз чўкиб унга узук тутган. Блогер рози бўлгач, унга узукни тақиб, гул берган.\nШунингдек, инстаблогер севгилиси билан қандай танишгани ҳақида айтиб берганди. Унинг сўзларига кўра, барчасига «Келмайсан» қўшиғи сабаб бўлган. Ушбу қўшиқ хонанданинг бўлажак турмуш ўртоғига тегишли бўлган. Қўшиқ Моҳларойимга ёқиб қолгани сабаб унинг муаллифи кимлигига қизиққан. Улар аввал Instagram’да бир-бирини кузатган.


25 январ 2021, Тошкент вақти: 13:46\nКарикатура Eltuz.com сайтидан олинди.\nЎзбекистонда ўқитувчилар ҳам ойлик ва нафақаларнинг пластик картага ўтказиш бўйича тарғибот-ташвиқот ишларига жалб қилинди. Тошкентнинг айрим мактабларида ўқитувчилар ота-оналарга пенсия ёки ойликларини 100 фоиз пластик тўлов карталарига ўтказишни сўраб, ариза ёздириб олишяпти. Ота-оналар эса фарзандининг ўқитувчилар томонидан камситилишидан қўрқиб, аризага имзо қўйишга мажбур қолмоқда.\nПойтахтлик ўқитувчилар ўз ўқувчиларининг ота-оналарига пенсия ёки ойлигини юз фоиз гўёки "ўз хоҳиши билан" пластик карталарга ўтказишга розилик бериши ҳақидаги умумий аризага имзо қўйишни талаб қилмоқда.\nЎқитувчилардан бири бундай умумий аризанинг бир нусхасини Озодликка тақдим этди.\nЎқитувчилардан бири умумий аризанинг бир нусхасини Озодликка тақдим этди.\n- Ўзимизни ойликларимизни ҳам юз фоиз пластикка тушириши камлик қилаётгандек, бизга ҳозир банк ходимлари вазифасини ҳам юклатиб қўйишяпти. Директоримиз ота-оналарни ишлайдигани бўлса ойлигини, пенсияда бўлса нафақасини пластикка тушишига розилиги ҳақидаги тайёр аризани қўл қўйдириб олинглар деб, даста-даста аризаларни ўқитувчиларга бериб чиқди, - дейди мактаб ўқитувчиси.\nЎзбекистонда нақд пул тақчиллиги боис ишчиларнинг маошлари ҳамда пенсионерларнинг нафақалари улар хоҳламасалар ҳам “ихтиёрий мажбурий” юз фоиз пластик карточкасига тушириб бериляпти.\nБундан олдин қарияларни ва ишчи-хизматчиларни кўндириш ишига маҳалла қўмиталари, банк ва почта ходимлари сафарбар этилганди.\nТошкентдаги мактаб раҳбарларидан бири ўқитувчилар ойлик ва нафақаларнинг пластик картага ўтказиш бўйича тарғибот-ташвиқот ишларига жалб этилганини инкор этмади.\n- Биз ота-оналарга тушунтириш беряпмиз, лекин уларни пластикка ўтинглар, аризани ёзинглар, деб мажбурлаётганимиз йўқ, - дейди Тошкентдаги мактаблардан бирининг директори.\nТошкентлик ҳуқуқ фаоли Шоира Содиқбекованинг Озодликка айтишича, банк нафақахўр ва ишчи-хизматчиларни пластикга ўтишга кўндиришга айнан ўқитувчилар ишга солинаётгани бежиз эмас.\n- Бу нафақат мактаблар, коллежларда ҳам бўляпти. Ота-она қарши чиқадиган бўлса мактабда, коллежда боласига проблема бўлиши, камситилиши ёки ҳайдалиши мумкин, паст бахо қўйиб бериши мумкин. Шунинг учун ҳам ўқитувчилардан фойдаланишяпти. Ўқитувчилар ҳам тепанинг буйруғини бажаришга мажбур, - дейди Содиқбекова.\nЎзбекистонда қарийб 10 йилдан бери давом этаётган ойлик ва нафақаларни пластик карточкаларга ўтказиш жараёни сўнгги бир-икки йил ичида айниқса кучайди.


Хоҳ ишонинг, хоҳ ишонманг, лекин бу ҳақиқат\nХоҳ ишонинг, хоҳ ишонманг, лекин бу ҳақиқат\tmuslim.uz\nАллоҳ таоло инсонни мукаммал ва хушсурат қилиб яратган. Бу ҳақда Қуръони каримда бундай дейилади: “Ҳақиқатан, Биз инсонни хушбичим ва хушсурат (шаклда) яратдик”(Тийн, 4). Қуйида инсон организмидаги ажойиботлар ҳақида айрим қизиқарли маълумотларни келтириб ўтамиз.\n1. Инсон олтмиш ёшдан ошганда, таъм билиш қобилиятининг 50 фоизини йўқотар экан.2. Инсоннинг қулоқ ва бурни ўсишдан тўхтамайди, бироқ инсон кўзининг ҳажми, туғилганда қандай бўлса, шундайлигича сақланиб қолади.3. Инсон ошқозонидаги кислота рух(метал)ни ҳам эритиб юбора олади.4. Ҳар бир инсоннинг ҳид билиш қобилияти, бармоқ изи ва тил изи такрорланмасдир.5. Инсон организмидаги энг мустаҳкам мускул – тил ҳисобланади.6. Инсон танасидаги энг қаттиқ суяк – жағ суяги ҳисобланади.7. Инсон танасидаги қон ҳужайралари ўртача 100-120 кун яшайди.8. Инсон аксирганда чиқадиган ҳаво, соатига 160 километр тезликда ҳаракатланади.9. Инсон организмидаги бактерияларнинг умумий миқдори, инсон танасидаги ҳужайраларнинг умумий сонидан 10 баробар кўп. Эслатиб ўтамиз, инсон организмида ўртача 10 триллион ҳужайра мавжуд.10. Инсон миясининг деярли 80 фоизи сувдан иборат.11. Катта ёшли инсон организмининг ўртача 50-65 фоизи сувдан иборат, ёш болаларда эса бу кўрсаткич, 75-78 фоизни ташкил этади.12. Инсон соч толасининг ҳаёт давомийлиги ўртача 3-7 йилдан иборат.13. Инсоннинг чап ўпкаси, ўнгига қараганда 10 фоизга кичик.14. Инсон организмидаги қон миқдори, инсон оғирлигининг 8 фоизини ташкил этади.15. Инсон танасидаги энг кичик суяк, унинг қулоғи ўртасида жойлашган бўлиб, узунлиги атиги 2,8 миллиметрдир.16. Инсон ошқозони ўзини ҳазм қилиб юбормаслиги учун, ҳар уч кунда, ўзини ҳимоя қилувчи шиллиқ парда ишлаб чиқаради.17. Инсон териси энг кенг ва тез ўсадиган аъзодир.18. Инсон мияси оғриқни сезмайди, чунки мияда оғриқ сезувчи рецептор йўқ.\n19. Ҳар бир инсонда ўртача 10 мингта таъм билиш рецептори бор.\n20. Инсон ҳар йили ўртача 4 кг тери ҳужайраларини йўқотади.\n21. Инсон бирор сўз ёки жумлани талаффуз қилиши учун, 100 га яқин мускуллар ҳаракатга тушиши талаб этилади.\n1905 марта ўқилди\tДругие материалы в этой категории:\n« Саломлашиш – Исломдаги гўзал хулқлардан\tУлар орқали ҳижолат чекмайлик »


Доллар курси яна кўтарилди - xabar.uz\n11.01.2021 14:25 0 2062\nМарказий банк 12 январдан хорижий валюталарнинг ўзбек сўмига нисбатан янги қийматини белгилади.\nУнга кўра АҚШ долларининг расмий курси + 23,76 сўмга ошиб, 10 473,20 сўмни ташкил қилди.\nЕвро курси ҳам ошди (+34,26), 12 796,16 сўм бўлди.\nБир Россия рубли +0,84 сўмга кўтарилди ва 141,29 сўмга тенглашди.\nЭслатиб ўтамиз, доллар курси ўтган ҳафтада бир неча ой деганда илк бор пасайганди.


- Мен ҳам кўпинча бундай фикрни эшитишимга тўғри келмоқда. Бироқ дастур ҳаммасини тўғри ҳисоблайди, солиқ тўловчиларнинг ўзлари адашишмоқда.\nҚоидага кўра, улар ички бозорда ва экспортга сотилган товарлар бўйича соф маълумотлардан келиб чиққан ҳолда экспорт улушини ҳисоблаб чиқарадилар.\nБироқ СК нормасига эътибор қаратинг: унда айтилишича, экспортдан олинган тушум жами даромаднинг 15%дан ортиғини ташкил этиши керак. Жами даромад эса - бу реализация қилишдан олинган соф тушум эмас, у СКнинг 297-моддасида белгиланган қоидалар бўйича ҳисоблаб чиқарилади.\nКўринадики, жами даромадни ҳисоблаб чиқаришда, товарлар ва хизматларни реализация қилишдан олинган даромаддан ташқари, яна 26 тадан ортиқ даромад турлари ҳисобга олинади. Буларнинг барчаси, табиийки, дастур томонидан ҳисобга олинади ва ушбу даромадларнинг салмоғи жами даромадда экспорт улушини аниқлашда ҳал қилувчи роль ўйнайди. Айниқса бу мамлакатда ва хорижда товарларни сотишдан олинган тушумнинг нисбати, натурал ифодада 15% ва 85% кўрсаткичларига яқин бўлганда сезиларли бўлади.\nШундай экан, ҳар доим 0%ли ставкани қўллаш мумкин бўлиши учун фақат экспорт ҳажмини оширишни тавсия қилиш қолади. Улар мамлакат ичида реализация қилиш ҳажмларидан жиддий устун бўлиши керак.


Яратган бандаларига меҳрибон Зот, бизларни яратиб ўз холимизга ташлаб қўймади, балки дунё ва охиратда ҳам бахтли ҳаёт кечиришимиз учун ҳаётимизда керак бўладиган барча нарсаларни очиқ – ойдин баён қилувчи китобини ва у китобини бизларга етказувчи Расулларини юборди. Нозил қилган китоби Қуръони Каримда Ислом дини ўз ҳузуридаги энг мақбул дин эканлигини қуйидагича баён қилган:\n“Албатта, Аллоҳ наздида (мақбул) дин Ислом (дини)дир. Аҳли китобларга (яҳудий ва насронийларга) маълумот (тавҳид ва Муҳаммад тўғрисидаги ваҳий) келгандан кейин ўзаро ҳасад юзасидан ихтилоф (инкор) қилишга ўтдилар. Ким Аллоҳнинг оятларини инкор этса, (билиб қўйсинки) Аллоҳ тез ҳисоб-китоб қилувчи зотдир”.Оли Имрон сураси 19 – оят.\nВа яна ислом динидан ўзга динларни ҳохловчилардан қилган амалларини қабул қилмаслигини айтиб шундай дейди:\n“Кимки исломдан ўзга динни истаса (ихтиёр этса), ундан (у дин) сира қабул қилинмагай ва у охиратда зиён кўрувчилардандир”.Оли Имрон сураси 85 – оят.\nУшбу оятлардан келиб чиққан ҳолда ўз роббисини таниган ва унинг буйруқларига итоат этган инсон ислом динини ўз дини деб танлаши ва динига муҳаббат қилиши лозим бўлади. Зеро, бизнинг саодатимиз асоси мана шу динимиздир.\nНега яхши кўрмайлик, бу дин бизларга якка худоликка ибодат қилишни, ватанни севишни, ҳалол – ҳаромни, ҳидояту залолатни, тўғри – нотўғрини, ота – она ва қўни – қўшниларга яхшилик қилишни, қариндошлар билан силаи раҳм қилишни, катталарга ҳурмат, кичикларга иззатда бўлишни, ўзгалар ҳаққига хиёнат қилмасликни, қолаверса, барча инсонлар билан гўзал муомалада бўлишни таълим берди. Динини яхши билган ва уни таълимотларини тўла тўкис ўрганган инсон садоқатли, динига, халқига, ватанига муҳаббатли бўлиб осойишта ҳаёт кечиради. Бу дин яна бизларга ўз нафсимизда, оиламизда, иш жойларимизда ва барча инсонлар билан адолатда бўлишимизни таълим беради. Зеро адолатли ҳаёт дунё мезонидир.\nАбдуллоҳ ибн Ҳузофа Рум подшоҳи тарафидан насронийлик динини қабул қилиш таклифи айтилиб, агар уни қабул қилсанг мулкимни ярмини бераман деганда ҳам, динини яхши кўрган бу улуғ саҳобий таклифни рад этди. Бу қисса бизларга динимизни яхши кўришимизга етарли хулоса бўлади, деб ўйлайман.\nДинимизни яхши кўришимизнинг белгиларидан бири Расулуллоҳ соллаллоҳу алайҳи васалламни яхши кўришимиз ва У зотнинг суннатларига эргашишимиздир. Бу ҳақда қуйидаги ҳадисларни келтиришимиз мумкин:\nРасулуллоҳ соллаллоҳу алайҳи васаллам дедилар: “Сизлардан бирингиз мен унга фарзандидан, ота – онасидан ва барча инсонлардан суюклироқ бўлмагунимча комил мўмин бўлмайди”. Бухорий ривояти.\nРасулуллоҳ соллаллоҳу алайҳи васалламни яхши кўриш, у зот билан жаннатда бирга бўлишга сабаб бўлади.\nБир киши Набий соллаллоҳу алайҳи васаллам ҳузурларига келиб: қиёмат қачон? деб сўради. У зот: “Қиёматга нима тайёрлаб қўйдинг?” дедилар. У киши: ҳеч нима лекин мен Аллоҳ ва Расулини яхши кўраман, деди. У зот: “Сен яхши кўрган кишинг билан бўласан, дедилар”. Бухорий ривояти.\nРасулуллоҳ соллаллоҳу алайҳи васалламни улуғлаш У зотни яхши кўришдан кўра улуғроқ ҳисобланади. Чунки ҳар–бир яхши кўрувчи яхши кўрган инсонини улуғлайвермайди. Мисол: ота–она фарзандини яхши кўради. Шу муҳаббат асносида фарзандига яхшиликлар кўрсатади, лекин уни улуғламайди. Фарзанд эса ота–онасини яхши кўради ва улардан кўрган яхшиликлар эвазига уларни улуғлайди.\nДемак, бизлар ҳам Расулуллоҳ соллаллоҳу алайҳи васалламни яхши кўриш билан бирга, У зот бизларни икки дунё саодати ва яхшиликларига бошлагани учун улуғлашимиз вожиб бўлади.\nБу борада Аллоҳ таоло марҳамат қилади:\n“Эй, Муҳаммад!) Ҳақиқатан, Биз Сизни (қиёмат куни умматларга) гувоҳлик берувчи, (мўминларга) хушхабар элтувчи ва (кофирларни) огоҳлантирувчи қилиб юборгандирмиз. (Биз, Муҳаммадни) Аллоҳга ва Унинг расулига имон келтиришларингиз учун ва уни (Расулини) қўллаб-қуватлаб, иззат-икром қилишларингиз ҳамда эртаю кеч Унга (Аллоҳга) тасбеҳ айтишларингиз учун (юбордик)”.Фатҳ сураси 8 – 9 – оятлар.\nРасулуллоҳ соллаллоҳу алайҳи васаллам бир кун Убай ибни Каъб розияллоҳу анҳуни чақирдилар. У киши намоз ўқиётган эди, жавоб бера олмади. Шунда Расулуллоҳ соллаллоҳу алайҳи васаллам:“Жавоб беришингга нима тўсқинлик қилди”, дедилар. Убай ибни Каъб: намоз ўқиётган эдим, деб жавоб берди. Шунда У зот: Эй, имон келтирганлар! Сизларни тирилтирувчи нарса (илм олиш) учун чорлаганларида, Аллоҳга ва Расулга (лаббай деб) жавоб қилингиз! Яна билиб қўйингизки, Аллоҳ инсон билан унинг дили (ўртаси)да «парда» бўлиб туради ва Унинг (ҳузурига) жамулжам бўлурсиз”, (Анфол сураси 24) оятни ўқиб унга танбеҳ бердилар.\nБизларга ҳам У зот суннатларида бирор ишга буюрган бўлсалар, У зот ҳузуримизда тургандек тезда бажаришимиз вожиб бўлади.\nҲозирда Расулуллоҳ соллаллоҳу алайҳи ва саллам ҳузуримизда бўлмасалар ҳам уламоларимиз айтишларича, Расулуллоҳнинг ҳадислари ўқилаётганда ёки айтилаётганда овозни кўтариш, у зотнинг ҳузурида овозни кўтариш билан баробардир. Саҳобалар у зотни шунчалик яхши кўриб, ҳурмат қилганларидан олдиларида овозларини пастлатиб, юзларига тик боқа олмаганлар. Шунинг учун Ҳудайбия қиссасида Қурайш қабиласи Урва ибн Масъудни сулх учун жўнатганида, қайтгандан сўнг шундай деган: “Бирорта инсон ўзининг дўстини Муҳаммаднинг асҳоблари Муҳаммадни улуғлаганидек улуғлаганини кўрмадим”.\nЯна яхши кўриш аломатларимиздан – Расулуллоҳга мақталган мақомни сўраб, азондан кейин ворид бўлган дуони ўқиб дуо қилишимиз керак. У зотни исмлари зикр қилинганда, қолаверса барча вақтларда, хоссатан жума куни, кўпроқ салавот айтишимиз лозимдир. Бизлар учун энг катта башорат шуки – Расулуллоҳ олиб келган йўлларига эргашишимиз Роббимизни муҳаббатига лойиқ бўлишимизга ва гуноҳларимиз кечирилишига сабаб бўлади. Бу ҳар – бир мўминнинг энг катта орзусидир.\n“Айтинг (эй, Муҳаммад!): “Агар Аллоҳни севсангиз, менга эргашингиз. Шунда Аллоҳ сизларни севади ва гуноҳларингизни мағфират этади. Аллоҳ кечирувчи ва раҳмлидир”.Оли Имрон сураси 31 – оят.\nЭй Роббимиз, қалбимизда У зотга муҳаббат ва олиб келган йўлларига эргашиш билан улуғлаш лаззатини бергин. Омин!\nКиритилган вақти: 01/11/2016 00:00; Кўрилганлиги: 1632\nМатериал манзили: https://sammuslim.uz/articles/saodat-asosi\nЧоп этилган вақт: 28/09/2021 12:28


18 миллион евро Хитой футболи учун рекорд! » Скачать музыку бесплатно новинки музыки 2016-2017\n18 миллион евро Хитой футболи учун рекорд!\nКомментариев: 0 Просмотров: 247 Дата: 30-01-2016, 12:40 Хитой чемпиони энг яхши тўпурарини нега айнан ўз рақобатчисига сотди? Хитой чемпиони ва ЧЛ-2015 ғолиби - «Гуанжоу Эвергранд» ўзининг энг яхши тўпурари, бразилиялик Элкесонни асосий рақобатчиларидан бирига сотди. Клуб раҳбарияти бу трансферни ватанпарварлик туйғуси билан изоҳлади. 18 миллион - Хитой учун рекорд Яқинда Хитой футболида мавсумлар оралиғидаги энг шов-шувли трансфер амалга оширилди. 26 ёшли ҳужумчи Элкесон мамлакат чемпиони - «Гуанжоу Эвергранд» билан хайрлашиб, унинг асосий рақиби - «Шанхай Теллэйс» таркибини тўлдирди. Хабар берилишича, трансфер суммаси 18 миллион еврони ташкил этган ва бу Хитой футболи учун рекорддир. Барчамизга яхши таниш Луиз Фелипе Сколари бошқараётган «Гуанжоу» ўтган мавсум ўз тарихида 5-марта чемпионат ғолибига айланди. Шунингдек, Осиё ЧЛда 2-марта бош сов-ринни ютди. Жамоанинг ушбу муваффақиятларида Элкесоннинг роли катта бўлди. У «Эвергранд»нинг асосий «фигура»ларидан бири эди. Бразилиялик ҳужумчи Хитой клубига 2012 йили ўтганди - «Ботафого»дан. Эътиборлиси, у кейинги 2 мавсумда ҳам миллий чемпионатнинг тўпурарлар баҳсида финишга 1-ўринда етиб келди. Умуман, Элкесон 3 йил ичида «Эвергранд» либосини 111та ўйинда кийди ҳамда 77та гол уриб, унинг тарихидаги энг яхши голеадорга айланди. Энди Элкесон Хитой вице-чемпиони - «Шанхай» шарафини ҳимоя қилади. Мазкур клубни швециялик Свен-Ёрен Эрикссон бошқаряпти. Умуман олганда, Шанхай жамоаси ўтган мавсум «Гуанжоу»нинг миллий биринчиликдаги «гегемон»лигини узиб қўйишга уринган ягона куч бўлди. Дейлик, Эрикссон жамоаси ўз сафига ярим ҳимоячи Дарио Конка ва ҳужумчи Асамоа Гьянни таклиф этиш билан анча кучайганди. Аммо финиш маррасида барибир, 2-ўрин билан чекланди. Тўғри, унинг қудратли «Гуанжоу»дан атиги 2 очко кам жамғарганини алоҳида таъкидлаш жоиз. Хитой клубларини Қўллаб-Қувватлаши учун Чемпионат етакчиси ўзининг энг яхши футболчисини осонгина қўйиб юборгани бироз ғалати туюлади. Ҳа, 18 миллион евро - катта маблағ ва бундай ажойиб таклифга эътибор қаратмаслик қийин. Айниқса, Хитой футболида. «Гуанжоу» расмий сайтида эса трансферга мутлақо бошқача изоҳ берилди. «Хитой жамоаларини Осиё ЧЛда қўллаб-қувватлаш, янада теранроқ айтганда, миллий футболимиз шуҳрати йўлида Элкесонни «Шанхай»га сотишга рози бўлдик» - клубнинг расмий баёнотида худди шундай дейилди. Эҳтимол, раҳбарият (Хитой ҳукуматига қандайдир боғлиқ жиҳати бордир) барчага яхши бўлишини, шунингдек, бразилияликка муаммо туғдирмасликни ўйлаб, шундай баёнот билан чиққандир. Зеро, маълумки, бразилияликлар табиатан яхши маош ортидан югуришга мойиллар. Табиийки, молиявий тарафдан манфаатли таклиф ҳам савдонинг амалга ошишида муҳим ҳисобланган. Чунончи, «Гуанжоу» вақтида Элкесон учун 5,7 миллион евро тўлаганди. «Бу трансфер Хитой футболи учун рекорддир. Биз ҳужумчи учун сарфланган маблағни нафақат қайтариб олдик, балки сезиларли даражада фойда ҳам кўрдик», - дея изоҳ берди «Гуанжоу» вакили. Хуллас, Элкесон «Шанхай» билан 4 йиллик шартномани расмийлаштирди. «Озгина хижиллик бор. Ахир мени чинакамига қўллаб-қувватлаган, ҳурмат қилган ва доимо илиқ муносабатда бўлишган мухлисларни ташлаб кетяпман. Умуман, «Гуанжоу» билан хайрлашишим ҳам қийин бўлди. Лекин ўйлайманки, клубда ўз олдимга қўйган мақсадларимга эришдим. Энди фаолиятимда янги иштиёқ - мақсадларни излаб, бошқа клубга кетяпман. Умид қиламанки, «Шанхай»да ҳам муваффақиятли юришни давом эттираман», - деди футболчининг ўзи. - Келишув амалга ошганидан хурсандман. Бразилияда ўйнаётган пайтим мени эътиборга олган «Гуанжоу» ва Марчелло Липпидан миннатдорман. Якунда клуб раҳбарияти мен билан шартнома тузишга қарор қилиб, Хитой футболи ривожига ҳисса қўшди. Умуман, «Гуанжоу»да фаолиятимдаги энг муҳим совринларга эга чиқдим. Дейлик, 2 марта Клублар ўртасидаги жаҳон чемпионатида иштирок этдим, Липпи, Каннаваро ва Сколари каби чемпион-мураббийлар қўл остида шуғулландим. Улар ўйин ва тактик уқув бобида ўсишимга ёрдам беришди». Манба: «ССФ», Ў. УМАРОВ тайёрлади - деб хабар бермоқда Stadion.uz нашри.


БМТ: Корея яриморолида ядро уруши исталган лаҳзада бошланиши мумкин! 11.01.2017, 12:15 | hordiq.uz, Хорижда Корея яриморолида ядро уруши исталган лаҳзада бошланиши мумкин. БМТ Хавфсизлик кенгаши йиғилишида Шимолий Кореянинг БМТдаги доимий вакили ўринбосари Ким Ин Рён ана шундай огоҳлантириш билан чиқди.\n«Корея яриморолида фавқулодда кескин вазият ҳукм сурмоқда ҳамда АҚШ ва унинг издошлари томонидан Шимолий Кореяни бўғиш мақсадида ўтказилаётган ҳарбий ҳаракатлар туфайли ядро уруши қачон чиқишини ҳеч ким билмайди», деб айтди дипломат халқаро тинчлик ва хавфсизликни қўллаб-қувватлаш мавзусидаги дебатларда.\nДипломат Шимолий Корея томонидан 2016 йил бошида ўтказилган ядровий синовдан кейин АҚШ яриморолда THAAD ракета ҳужумига қарши тизимини жойлаштиришга қарор қилганини эслатиб ўтди. Унинг айтишича, Вашингтонга «яриморолга турли хилдаги стратегик ядро кучлари, жумладан ядро бомбардимончилари ва сув ости кемаларини олиб келишнинг ўзи етарлилик қилмаган».\nДипломатнинг айтишича, Шимолий Корея охирги йилларда бир неча маротаба БМТ Хавфсизлик кенгашига АҚШ ва Жанубий Корея томонидан ўтказилувчи ҳарбий ҳаракатлар бўйича йиғилиш ўтказиш илтимоси билан мурожаат қилган, бироқ бу илтимослар эътиборсиз қолдирилган. Унинг таъкидлашича, юзага келган вазиятда унинг давлатида «1950-йиллардан бошланган АҚШнинг доимий таҳдидларидан» ҳимояланиш учун ядро қуроли яратишдан бошқа илож қолмаган.\nОхирги йилларда Шимолий Корея умумий ҳисобда 5 та: 2006, 2009, 2013 йилларда биттадан ва 2016 йилда 2 та ядровий синов ўтказган.\nБугун ўқилган саҳифалар: 14 744Бугун кирувчилар сони: 3 501Кеча кирганлар сони: 15 342 Copyright © hordiq.uz 2017. Barcha huquqlar himoyalangan.


Тожикистон-Қирғизистон чегарасидаги қуролли ҳодисадан сўнг, Исфара аҳолиси Қуммозор даволаш зонасига киритилмаган\nИсфараликларнинг айтишича, улар бир ойдан бери Қирғизистон билан чегарадош Қуммозор даволаш зонасига бора олмаган.\n24 июль куни бу ерда тожик чегарачиси Шуҳрат Қурбонов қирғиз чегарачилари билан отишма пайтида яраланган. Воқеадан сўнг дарҳол Қирғизистоннинг Боткен вилояти раиси Хўжаи Ало қишлоғига келди, у ерда чегарадош икки вилоятнинг раҳбарлари музокара столига ўтиришди. Улар келишиб олган масалалар ошкор қилинмаяпти, лекин шундан кейин Тожикистон фуқароларининг дам олиш ва даволаниш учун Қуммозор ҳудудига ташрифи тақиқланган.\nИсфара шаҳрида яшовчи Фазлиддин Фозилов шундай дейди: «Бу жой санаторийга ўхшайди. Одамлар ўтиб у ерда даволанишарди. Бу ер бизники, лекин бу ерда қирғизлар ҳукмрон. Ростини айтганда, биз кичкиналигимизда бу ерга келиб, ўзимизни қумга кўмардик ва ҳеч ким бизни безовта қилмасди. Энди қирғизлар «бу бизнинг еримиз» дейишяпти ва бизни ўтказмай қўйди. Мен бу ерга дам олиш учун келдим, бизнинг аскарлар бизга «йўқ» дейишади.\nЭнди Қуммозор яқинидаги боғдаги эстакадалар бўш, лекин шаҳар аҳолисининг сўзларига кўра, бир ой олдин бўш ўриндиқлар бўлмаган. Одатда бу ерга келган одамларни дуо қиладиган имом ҳам ҳозир йўқ.\nРасмийлар ва тожик чегарачилари Қуммозор шаҳрига аҳолининг ташрифи тақиқлангани сабабини изоҳламайдилар. Шунингдек, аҳолининг айтишича, уларга бу жойда даволаниш тақиқлангани ҳақида маҳаллий ҳокимиятдан ҳеч қандай хабар келмаган. Ва бу, маҳаллий оқсоқолларнинг айтишича, илгари соғлиғини яхшилашни истаганлар учун ҳеч қандай тўсиқ бўлмаган.\nАввалроқ, аҳолининг Озодлик радиосига айтишича, Қуммозордаги отишма 24 июль куни, Чоркух қишлоғининг бир гуруҳ аҳолиси ҳудудни тозалаш учун келганидан кейин содир бўлган. Маҳаллий аҳоли ҳар доим бу ерга келиб, қум билан қопланган, даволанган ва дам олган.\n«Озоди» радиоси суҳбатдошларининг айтишича, бу жой ҳеч қачон баҳсли ҳудуд бўлмаган ва Исфара аҳолиси кўп йиллар давомида бу ердаги қумнинг шифобахш хусусиятларидан фойдаланган. Ва бу ер илгари ҳеч қандай тортишув бўлмаган. Расмийлар, шунингдек, бу ҳудуд баҳсли эмаслигини расман билдирган.\nҚирғиз матбуоти, шунингдек, тожик томонини чегара яқинида хандақ қазиш ва девор қуришда айблаб, кейинчалик Тожикистон хандақни тупроқ билан ёпиб, деворни бузиб ташлагани ҳақида хабар тарқатган. Тожикистон расмийлари бу хабарларга изоҳ бермаяпти.\nТожикистон ва Қирғизистон чегарасидаги вазият 28-29 апрелдаги қуролли тўқнашувдан кейин олдиндан айтиб бўлмайдиган бўлиб қолди. Тожикистон расмийлари чегарадаги тўқнашувлар пайтида 19 киши ҳалок бўлганини ва 87 киши яраланганини тасдиқлади. Қирғиз томони маълумотларига кўра, 189 қирғиз фуқароси жароҳатланган, 36 киши вафот этган.\nТожикистон ва Қирғизистон расмийлари бир-бирини уруш очишда ва катта зарар етказишда айбламоқда. Икки мамлакат Бош прокуратураси чегарадаги воқеалар юзасидан жиноий иш очган.


00:10 / 04.12.2016\nМуҳаммад бин Салмон 12 ёшлигидаёқ отаси Салмон раислик қилган ҳукумат мажлисларида ўтирган. У пайтлар Салмон Саудия Арабистони провинцияси Ар-Риёд губернатори лавозимини эгаллаганди. 17 йил ўтиб, Муҳаммад бин Салмон мамлакат мудофаа вазири этиб тайинланди. Шу тариқа у жаҳон тарихидаги энг ёш мудофаа вазири номини олди. У ўз мамлакатини аллақачон Ямандаги шафқатсиз уруш домига тортиб улгурди. Ана шу каби хатти-ҳаракатлар бу сиёсатчини Ер юзидаги энг хавфли кишилардан бирига айлантиради. Trendymen нашри айнан шу мавзуга қўл урди.\nСаудия Арабистони хавф Муҳаммад бин Салмон


Олча ўрнига сакура, ош ўрнига суши\n22 октябр 2021, Тошкент вақти: 00:14\nПрезидент Каримов кўпни кўрган шинаванда сиёсатчи сифатида одатда ҳар соҳадаги тавсияларини бировдан аямайди.\nЎзбекистон Республикаси Президенти Ислом Каримов жойларда ижтимоий-иқтисодий ислоҳотларнинг бориши, амалга оширилаётган бунёдкорлик ва ободонлаштириш ишлари билан танишиш мақсадида 5 октябр куни Қорақалпоғистон Республикасига ташриф буюрди.\nБлогистон меҳмонлари диққатини президент Қорақалпоғистонда илгари сурган, лекин маҳғаллий матбуот назаридан четда қолиб кетган бир фикрига қаратишни жоиз топдик.\nCA-NEWS агентлигининг ёзишича, Оролбўйи минтақаси пахтакорларини пахта режасини бажаргани билан табриклаган президент Каримов, мухтор республика пойтахти Нукус марказий майдонидаги қурилиш ва ободонлашириш ишлари билан ҳам яқиндан танишиб, одатга кўра, бу соҳа мутасаддиларига маслаҳатлар берган.\nШаҳар вакиллари билан учрашув пайтида, дейлади хабарда, президент майдонга сакура дарахтини экишни маслаҳат берди.\nСакура гуллаганда, гўзалликда ўзимзнинг жийдадан қолишмайди.\nКаримов сакуранинг қанақа дарахт эканини қорақалпоқларга тушунтирдими, йўқми аниқ айтилмаган. Лекин президентнинг кўпни кўрган одам экани инобатга олинса, у ëнидагиларга бу дарахтнинг Японияда ўсадиган олча эканини тушунтирган бўлиши керак. “Сакура ўзимизнинг олчага ўхшайдию, лекин жуда гўзал гуллайди. Гуллаганда гўзалликда ўзимизнинг жийдадан қолишмайди”, деб айтган бўлиши керак қоғозга қарамаса, анчайин жайдари гапирадиган Каримов.\nСакура дарахти Қорақалпоғистон иқлимига чидай оладими йўқми, билмадиму, лекин Ўзбекистонда сакуранинг гуллашини томоша қилиш мумкинлигини биламан. Пойтахт Тошкентдаги “ЎзЭКСПО” марказида Ўзбекистон-Япония муносабатлари шарафига 2001 йилда барпо қилинган япон боғида сакуранинг анчагина туплари экилган эди.\nПрезидент Каримов Қорақалпоғистонга ташрифи чоғида “минтақанинг нодир табиати” манзараси туширилган қўлбола гобелен тўқишни ҳам таклиф қилди. «Бу санъат асарида, деди президент, тинч ҳаёт рамзи ўлароқ “мусаффо осмоннинг тасвири ҳам бўлиши керак.”\nТашрифи давомида президент Қорақлпоғистоннинг Халқобод шаҳридаги гўштни қайта ишлаш корхонасида ҳам бўлган. Бу ерда Каримов сакура ҳақидаги таклифига яраша японларнинг севимли таоми суши (бир чимдим қайнатилган гуруч устига қўйиладиган хом балиқ) ишлаб чиқаришни йўлга қўйишни таклиф қилган бўлса ажабмас.\nЯқинда бир танишим бир латифа айтиб берди:\nБир куни Қорақалпоғистоннинг Шуманай тумани Шуманай қишлоғини ободонлаштириш ишларига Тошкент катта пул ажратадиган бўлибди. Шуманайликлар бу пулни нимага ишлатишни билмасдан, масалани қишлоқ аҳли йиғинида ҳал этишга келишишибди.\nҚишлоқнинг обрўли оқсоқолларидан бири Боймурат оға “пулни Орол денгизининг қуриётганидан шўрлашиб бораётган ерларимизнинг аҳволини ўнглашга сарфлаш”ни таклиф қилган экан, қолган шуманайликлар “шунча йилдан бери шўр ерда яшаб келдик, бундан кейин ҳам яшайвермиз”, деб таклифни қабул қилмабди.\nШунда, Шуманай қишлоғининг обрўли эжеларидан бири Тозагул хола “пулларни Орол денгизи қуриётгани боис соғлиғи ёмонлашган болаларимизнинг саломатлигини ўнглашга сарфлаш керак”, деган экан қолганлар “э шунча йилдан бери биз яшаб келган, болаларимиз ҳам яшайверади-да”, деб бу таклифни ҳам қайтаришибди.\nБаҳсларни тинглаб ўтирган, нафақат Шуманай қишлоғи, балки бутун туманда ҳам энг обрўли ҳисобланган кекса оқсоқол Қайипберген ота “бу пулга каааатта аэроплан ясаймиз”, депти. Қайипберген отанинг гапини икки қилмайдиган шуманайликлар “аэропланни нима қиламиз?”, деб сўрашган экан. “Бу аэропланганга ҳаммамиз ўтириб, катта холамизникига учиб кетамиз”, деб жавоб берибди Қайипберген ота.\nЛатифа ўз йўлигаю, лекин Қайипберген отанинг аэроплани нафақат шумнайликлар, қолган қорақалопоғистонликларга асқотиши мумкин эди. Улар бу аэропланга иниб, Японияга, ё жиллақурса, Тошкентдаги япон боғида сакуранинг қандай гуллашини кўриб келишармиди?


Xiaomi 64 Мпли камерага эга дунёдаги илк смартфон Redmi Note 8 Pro’ни тақдим қилди\nХитойнинг Xiaomi компанияси асосий камераси 64 Мпли дунёдаги илк смартфон Redmi Note 8 Pro’ни тақдим қилди.\nЎртача нарх сегментига тегишли смартфон 6,55-дюймли FullHD-дисплей, MediaTek Helio G90T процессори, 6 ёки 8 Гб тезкор хотира ҳамда 64 ёки 128 Гб асосий хотира олган. Смартфон батареяси сиғими 4500 мА-соатни ташкил қилади.\nҚурилманинг асосий камераси 4 та модулдан, жумладан 64 Мп ли Samsung GW1, 8 Мпли ўта кенг бурчакли ва 2 та 2 Мпли модуллардан ташкил топган. Қурилманинг олд томонида 20 Мпли камера жойлашган.\nШунингдек, компания Redmi Note 8 смартфонини тақдим қилган. Қурилма 6,3 дюймли FullHD-дисплей, Qualcomm Snapdragon 665 процессори ва 4 та модулдан иборат асосий камера олган. Унда 64 Мпли модул 48 Мпли модул билан алмаштирилган. Қурилманинг олд камераси 13 Мпли бўлиб, батареяси сиғими 4000 мА-соатни ташкил қилади.\nҚурилмалар Хитой бозорига сентябрь бошида, кейинроқ Ҳиндистонда сотувга чиқади. Қолган давлатларда сотувга чиқарилиши бўйича маълумот берилмаган. Note 8 нархи 140 доллардан, Note 8 Pro’ники эса 195 доллардан бошланади.\n#64 Мпли камера\n01:48 / 30.10.2019


Ўзбек муҳожирларининг аҳволи жуда аянчли – mulkdor.com\nSaturday 19 June 2021 /\nApril 21 2019, 04:04 Инсон ҳуқуқлариИқтисодМафкурамизМаънавиятРоссияСиёсатЎзбекистонҚадриятлар\nМен умрининг ўн йилларидан ортиғини Россияда мусофирликда ўтказаётган инсон сифатида шуни айтмоқчиманки, давлатимиз мусофирлар масаласини тезроқ ҳал қилмаса бўлмайди.Йўлларда оловда қолаётган, музлаб қолаётган, ўзини ҳимоя қилолмай изсиз ғойиб бўлаётган,оғир шароитларда ишлаб томдан тушиб кетаётган, оёқ-қўлини турбинка олаётган,ёки совуқ,зах ва заҳарли ишларда ишлаб соғлиги ишдан чиқаётган одамларимиз сони кўпайса,кўпаймоқдаки, ҳечам камайгани йўқ.\nНега одамларимиз бораверади,айб ўзларида,биров мажбурлаяптими,бормасин, дерсиз.Ҳа, ўйнаб келишга бораётганлардан кўра, йўқчилик мажбур қилиб кетаётганлар кўп. Нега одамларимиз ҳужжатга тўланувчи ойлик тўловлар, ижара ҳақлари, иш жойларидан рус давлатига тўловчи давлат солиқ тўловлари ва яна қанчадан-қанча майда-чуйда харажатлар бўлишига қарамай русга оқиб келаверадилар? Чунки, мажбурлар. Четга бормасин, дейиш бу қорнинг очқасаям овқат ема, дейиш билан баробар. Одамлар ўзи қийналса чидар, лекин оч ўтирган чақалоғи, бемор ётган онаси, операция қилиниши зарур бўлган боласи, қарзини сўраб келган танишининг кўзига қаролмаганидан ҳам четга кетиши мумкин-да.\nОчиғини айтадиган бўлсам, давлатимиз кўряптики, бу масалани бир ўзи ҳал қилолмаяпти. Бизда иш йўқ, русда эса ишчи кучи йўқ. Ёки юртбошимиз келиб мигрантларни йиғиб уларнинг дардларини ўз қулоғи билан эшитиб, ўз кўзи билан кўришлари керак, фуқаролари қай шароитда яшаяпти, билишлари керак. Катта залларда муҳожирлар билан очиқча мулоқот ўтказсинлар бир бор. Керак бўлса бу ишга Путинни ҳам чақириб икки давлат бошлиқлари мигрантлардан ҳақиқий аҳволни биргаликда эшитиб кўриб, айланиб юриб билсинлар. Ана шунда масала ойдинлашиб иккала давлатдагилар ҳам ўйлашиб бир қарорга келишармиди,аҳвол ўзгарармиди, дейман-да.\nМен доим бу ерда қийналиб ишлаб юрган ватандошимни кўрганимда,қанийди,катталаримиз бу аҳволни келиб кўрсалар эди,балки ўз кўзлари билан кўрганларида аҳвол ўзгарармиди, деб ўйлайман. Ютубда кўриш ё бировнинг оғзидан эшитиш барибир бошқача,ҳақиқий вазиятга гувоҳ бўлиш бутунлай бошқача менинг назаримда.\nШундай қилиб, кўряпмизки,бир неча ўн йиллардан бери барибир Россиядан ризқ териб ейишга мажбур бўляпмиз, шунинг учун президентимиз мусофирлар учун рус президенти билан келишиб ўз халқига алоҳида шароитлар яратиб беришлари шарт. Бўлмаса,халқимиз ўта ачинарли аҳволда хорликка юз тутди.\nРуслар ўзбек деса кўча супурадиган, идиш-товоқ ювадиган,қанақа паст иш бўлса қиладиган, меҳнати эвазига ҳаққини бермасангиз ҳам ҳеч ким ҳимоя қилмайдиган беқадр бир миллат деган тасаввур шаклланиб бўлди. Ҳеч ким индамаса,бизни ҳимоя қилмаса, кўчаларда тинч юролмайдиган, иш жойларимизда хавфсирайдиган, болалари мактабларда ўқийдиганлар то боласи уйига соғ-саломат келгунча ташвишланадиган бўлди. Ҳа, мен осмондан олиб гапирмаяпман бу гапларни.\nЯқинда Якутияда бўлган муҳожирларга қарши уюштирилган норозилик норозилик митингини эшитгандирсиз? Бозорларга бостириб киришиб муҳожирларни иш жойларида сотиб ўтирган мевалари билан уришганини, магазинларда қийнашганини, муҳожирлар йўловчиларни автобуслардан тушириб юборишганини,ҳайдовчиларни тўхтатишганидан хабар топгандирсиз?\nАгар ҳукуматимиз зудлик билан бу масалани ҳал қилмас экан, Россия ичида катта қонли тўқнашувлар келиб чиқиши мумкин. Чунки маҳаллий аҳолига биз айрим ватандошларимизни деб, ўта маданиятсиз, ахлоқан бузуқ одамлар бўлиб кўриниб, нафрат уйғотиб бўлганмиз. (Далилим бўлмаса,гапирмасдим!) Шундай экан, токи, айнан мана шу масала ҳал бўлмас экан, бизни телевизорда ёки ОАВларда чиқиб олиб биз жаннатда яшаяпмиз, биз тинчмиз, дейишга ҳаққимиз йўқ. Чунки бизни қалбимиз нотинч, биз эртага боламнинг келажаги нима бўларкин, ёки мусофирдаги яқинимнинг аҳволи қандай кечаётганийкин, соғ-саломат уйга борармикинмиз, деб хавотирланаверамиз.\nЎзбекистонда пенсия дафтарчалари энди электрон ...\nЎзбекистонда пенсия дафтарчалари энди электрон кўринишда бўлади. Бу ҳақда Давлат хизматлари агентлиги хабар қилди. Маълум қилинишича, эндиликда жамғариб бориладиган пенсия ...\nИнсон ...July 1 2019, 11:07


Молдовалик фермерлар Россиядаги хорижий мева-сабзавотларга Show Must Go On куйладилар\n10:08 / 17.10.2015\nРекламачилар Молдова ва Швеция ҳукуматининг моддий кўмагида фермерлар иштирокидаги роликни яратишди. Ушбу клипда Россияга хориж мева-сабзавот маҳсулотларининг импорт қилиниши билан боғлиқ масала сатирик тарзда кўрсатилган.\nКлипда иштирок этган фермерлар Queen гуруҳининг машҳур Show Must Go On қўшиғини “куйлаганлар”. Фермерлар роликда қўшиқ ижро этаркан, кадрда Россияда импорт мева-сабзавотнинг йўқ қилиниши акс эттирилади. Титрларда “Молдова мевалари. Меҳр билан етиштирилган. Ширин” деб ёзилади.\nРолик YouTube’га Atelierul Sergiu Prodan реклама агентлиги томонидан юкланди. Реклама буюртмачиси сифатида MAC-P 2012-2017 йилларда қишлоқ хўжалигини ривожлантириш лойиҳаси кўрсатилган. Ташаббускор гуруҳ сифатида эса CAPMU – Жаҳон банки, Глобал экологик фонд, Швеция ва Молдова ҳукуматлари томонидан тузилган ташкилот кўрсатилган.


Тафаккур бузилиши касаллиги билан курашиб вафот этган Голливуднинг машҳур актёрлари (фото) - Daryo\n12:59, 14.11.2020 52443\nТафаккур бузилиши касаллиги билан курашиб вафот этган Голливуднинг машҳур актёрлари (фото)\nАфсуски, бугунги кунда дунё бўйича 40 миллионга яқин инсон чалинган Альцгеймер касаллигини тўхтатадиган дори топилганича йўқ. Аммо кўпчилик бойни ҳам, камбағални ҳам аямайдиган касалликнинг олдини олишга умид боғламоқда. «Film.ru» сайти ушбу касалликка дуч келган 5 таниқли актёр ҳақида маълумотлар билан бўлишди.\nМашҳур актёр Шон Коннери яқинда 90 ёшида вафот этди. Унинг рафиқаси 91 ёшли рассом Мишелин Рокбрюн турмуш ўртоғи ҳаётининг сўнгги йилларини деменция – тафаккур бузилиши касаллиги билан ўтказганини таъкидлайди. Касаллик туфайли у бу ҳаётни тарк этди. У ҳатто гапиришга ҳам қийналиб қолган эди. Рокбрюннинг сўзларига кўра, актёр уйқусида вафот этган ва бу жуда сокинлик билан юз берган. Рокбрюн Коннери билан 45 йил бир оила бўлиб яшаган ва бир-бирини жуда ҳам қаттиқ яхши кўрган. Турмуш ўтоғининг сўнгги дамларида Мишелин доимо у билан бирга бўлган.\n2014 йил 12 август куни актёр Робин Уильямс Калифорниядаги уйида ўлик ҳолда топилган. Ўлим сабаби ўз жонига қасд қилиш бўлиб, бу актёрнинг саломатлиги билан боғлиқ. Маълум бўлишича, актёрда ваҳиманинг кучайишига сабаб бўлувчи деменция аломатлари кузатилган. Шунга ўхшаш касаллик дунё бўйлаб миллион одамда аниқланади, аммо ҳамиша ҳам тўғри ташхис қўйилавермайди. Аммо актёрнинг рафиқаси актёрнинг ўз жонига қасд қилишига депрессия сабаб бўлгани ҳақидаги миш-мишларни рад этган.\nАфсонавий актёр Питер Фальк 81 ёшида Альцгеймер касаллигига чалинган. 2008 йилда уни йўл четида дастлаб ғалати аҳволда кўришган, шундан сўнг у ўзини машина остига ташлаган. Актёр дарҳол шифохонага олиб борилган ва у ерда шифокорлар даҳшатли касалликни аниқлаган. Актёр ўша воқеадан сўнг фильмларда кўп роль ижро этмади. 2011 йил 23 июнь куни 83 ёшида юрак хуружидан вафот этди.\nГолливуднинг энг ёрқин юлдузларидан бири ўтган асрнинг 70 йилларида хотирасини йўқота бошлади. Аввалига бошқалар ундаги хотиранинг йўқолиши спиртли ичимлик ичиш билан боғлиқ деб ҳисоблаган. Аммо кейинчалик шифокорлар Хейвортга деменция – тафаккур бузилиши касаллигининг ташхисини қўйган. 80 йилларга бориб актрисанинг аҳволи ёмонлаша бошлаган ва 1987 йилда 68 ёшида вафот этган.\nФото: Gold Derby\nКўпчилик Стюартни «Филадельфия воқеаси» ва «Бу ажойиб ҳаёт» фильмларидаги роллари билан эслайди. У актёрлик карьерасининг 55 йилида 80 та фильмга суратга тушган. Деменция касалига чалинганига қарамай, 89 йил умр кўрган. 1997 йилга келиб юрак хуружидан вафот этган.\nИнфаркт, хотира йўқолиши, заҳарланиш. Оғир касалликларни бошдан кечирган ўзбекистонлик машҳурлар (фото)\nСаратон, қандли диабет, невралгия: Ўғир касалликлар билан курашаётган Болливуд юлдузлари (фото)\n18:59 Бугун 76\nНаманганда ноқонуний хўроз уриштириш ўйинларини ташкил қилган шахсга жиноят иши қўзғатилди\n18:38 Бугун 829\nНавальний ҳақидаги фильм Американинг «Сандэнс» кинофестивалида иккита мукофотга сазовор бўлди\n18:17 Бугун 2615\n18:00 Бугун 3694\n19:23, 28.01.2022 95117\n22:25, 27.01.2022 80665\n08:31, 28.01.2022 78428\n11:52 Бугун 84141


«Вакцинация қаҳрамонлари»: Махмудова Дилбар Иноятовна | Прививки.уз - Олдини олиш. Ҳимоя қилиш. Эмлаш.\n«Вакцинация қаҳрамонлари»: Махмудова Дилбар Иноятовна\nБизнинг кейинги вакцинация қаҳрамонимиз - Махмудова Дилбар Иноятовна. У профессор, педиатр и болалар инфекционисти.\nПрофессор, педиатр, болалар инфекционисти\nБизнинг кейинги вакцинация қаҳрамонимиз — Махмудова Дилбар Иноятовна. У профессор, педиатр ва болалар инфекционисти.\nДифтерия, қизамиқ, кўкйўтал ва бошқа болалар инфекциялари ҳақида Дилбар Иноятовна чуыур маълуотга эга. «90-йилларда Ўзбекистонда дифтериянинг катта тарқалиши бўлган пайтда, одамлар оилалари билан касалланган, ўлим ҳолатлари бўлган, — деб у сўзлайди, — Ҳукумат вакцина сотиб олиб ва оммавий эмлашдан ўтказиши биланоқ, касаллик тарқалиши дарҳол тўхтади. Ўшанда мамлакатнинг барча, аҳолиси вакцина зарурияти ва муҳимлигига ишонч ҳосил қилди».\n«Мен ўз касбимдаги энг муҳим ҳодисаларни эсга олсам — уларнинг барчаси вакцинация билан боғлиқ. Бундай ҳодисаларнинг бири 1988 йилда полиомиелитни бартараф этиш бўйича Глобал ташаббус тузилганидан сўнг рўй берди. У пайтда полиомиелит кўп мамлакатларда тарқалган эди, асосан у билан беш ёшгача бўлган болалар оғрирди ва касалланганларнинг кўпчилиги бутун умрга ногирон бўлиб қоларди. Шунинг учун 2002 йилда Жаҳон Соғлиқни сақлаш ташкилоти томонидан Ўзбекистонга полиомиелит вирусидан озод мамлакат сифатидаги сертификати тақдим этилишида Ўзбекистоннинг сертификатлаш қўмитаси раиси сифатида иштирок этиш мен учун улкан фахр бўлди. Бу ҳодисага тиббиёт ходимлари — вакцинаторлар, тиббиёт ҳамширалари, эпидемиологлар, педиатрлар, инфекционистлар, вирусологларнинг кўп йиллик машаққатли меҳнати сабаб бўлди. Ҳозирги пайтда биз Ўзбекистоннинг полиомиелитдан озод ва ундан ҳимояланган ҳудуд мақомини сақлаб қолиш бўйича ишни давом эттирмоқдамиз».\nПолиомиелитдан ҳимоя учун икки турдаги вакцина — оғиз полиовакцинаси (ОПВ) ва инактивация қилинган полиовакцина (ИПВ) — профилактик эмлашлар календарига кўра мамлакатнинг барча болаларига текинга тақдим қилинади.\nЎтган йили Дилбар Иноятовна ҳалқаро эксперт профессор Federico Martinón-Torres билан вакциналар хавфсизлиги ва вакцинация қўллаш мумкин бўлмаган кўрсатмалар масалалари бўйича ЖССТ семинарида таълим олди. У мазкур семинар ўқув материалларини Ўзбекистон шифокорлари учун мослаштирди ва ЖССТ кўмагида дастлабки бўғиндаги тиббиёт ходимлари учун тренинглар олиб боряпти. Ҳозирги кунда ушбу материаллар бўйича Тошкент шаҳрида 400 нафар шифокорлар ўқитилди.\nИммунизация муваффақияти туфайли кўпгина ёш шифокорлар ўз тажрибасида дифтерия, кўкйўтал ва полиомиелит каби хавфли болалар касалликларига дуч келмаяптилар. Шунинг учун ҳам шифокорларнинг юқумли касалликларга нисбатан эҳтиётлиги пасайган. Агар ёш тажрибасиз ота-оналар болаларини ўз вақтида эмлашни истамасалаш, кўпинча шифокорлар қатъийлик билдирмайдилар.\nИмуунизацияга сохта қарши кўрсатмалар бўйича ЖССТ тренинги педиатрлар, умумий амалиёт шифокорлари, аллергологлар ва невропатологлардан ташкил топган поликлиника шифокорларига юқумли касалликларнинг олдини олиш соҳасида ўз билимларини янгилаб олишга имкон беради. Икки кунлик семинар вақтида улар инфекциялар ва касалликлар, янги вакциналар ва Ўзбекистон учун сотиб олинаётган вакциналар хавфсизлиги бўйича сўнги маълумотлар олишади.\n«Иммунизация дастури — соғлиқни сақлаш дастурининг энг муваффақиятли дастурларидан бири. Чунки вакциналар ишлайди!»


Мактаб қабулидаги янги тизим хатоларни тўғирлай оладими?\nЯқин-яқингача коллежу университетлар у ёқда турсин, боғча-мактабга кириш ҳам “қистир-қистир”ларсиз битмас эди. Айниқса, шаҳарда донг таратган “престиж” боғча ва мактаблар фақат “каттакон”ларнинг болаларини “юқори”дан қўнғироқ асосида қабул қилиб, маҳаллий аҳолига жой қолдирмаслиги кўп бор исботини кўрсатган.\nБу йилдан умумтаълим мактабларига қабул ҳам электрон шаклда my.maktab.uz портали орқали амалга ошириладиган бўлди. Электрон тизимга ўтилгани, албатта, яхши, ортиқча овогарчиликлару харажатларга ҳожат қолдирмайди. Аммо, айрим жамоатчилик вакилларининг таъкидлашларича, ушбу тизимга ишониб фарзандини бу йил мактабга жойлолмай қолган, сентябрь ойи — янги ўқув йили бошланганига қарамай, ҳамон фарзандининг ҳужжатлари қўлида турган ота-оналар бор.\nЎрнатилган тартибга кўра, ота-оналардан сайт орқали маълумотларни тўлдириш ва жараённи кузатиб бориш талаб этилган. Бу босқични бажарганлар ёз бўйи ҳар куни кўзи тўрт бўлиб сайтдаги шахсий саҳифасини кузатган ва “кўриб чиқилмоқда” ёзувини ўқиб келган. Кимлардир навбати келгани ҳақида хабар топиб, боласини мактабга жойлашга муваффақ бўлди. Аммо ота-оналарнинг бир қисми август ойининг охирги кунларида сайтдаги “қайтарилди” деган ҳукмни ўқиб, бошларини чангаллаб қолишди.\nХўш, энди нима бўлади? Мактаб ёшига етган болалар мактабга чиқолмай қолиб кетаверадими? Хўп, қамров юқорилиги боис ўзи танлаган мактабида бўш жой қолмагандир, бу ҳақида аввалроқ хабар бериш, ота-оналар учун бошқа мактаб учун ҳаракат қилиш имконини қолдириш мумкинмиди?\nАввалги тизим коррупция хавфи остида деб, бошқа тизим яратилгани мақсадга мувофиқ, бироқ болаларда нима айб? “Ўқувчи бўламан, Президентдан совға оламан”, дея энтикиб турган мурғак қалблар 6 сентябрь куни уйда мунғайиб қолсалар, бизга коррупциядан ҳоли тизимга тасанно ўқиб ўтириш ярашармикан?\nБолаларни мактабгача таълим муассасаларига имкон қадар кўп қамраб олиш ҳақида кўп гапирилди, таклифлар берилди, аммо ҳозирги вазиятда МТТдан ҳам муҳимроқ ва долзарброқ бўлган мажбурий таълимга жалб этиш ҳам ўз оқсоқлигини беркитолмаяпти. Вақтида мактабга чиқиб, керакли таълимни олмаган, бу борада бир йил ютқазган, устига-устак ҳамма нарсасини тахт қилиб қўйган ҳолда мактабга бориш орзуси саробга айланган болакайлардан эртага юқори натижани талаб қилишга ҳақлимизми?\nАбитуриентларнинг тест натижалари жуда кеч эълон қилингани ҳам ҳозирда оғриқли масалалар қаторида турибди. Аммо уларнинг вазияти бўлажак ўқувчиларникичалик чигал эмас. Ҳар ҳолда, имтиҳонлар ўтди, яхши натижани қайд қилганлар эртами-кечми талаба бўлиши аниқ. Боғчадан чиқарилган, мактабга қабул қилинмаган ўқувчилар эса аросатда қолиб кетди.\n© 2018 – 2020. mahalladosh.uz | “Mahalladosh” МЧЖ. Гувоҳнома: №1236. Берилган санаси: 14.06.2018 йил. Барча ҳуқуқлар амалдаги қонунчиликка кўра ҳимояланган. Сайтдан маълумот олинганда сайт номини ҳаволаси билан кўрсатинг! Манзил: Тошкент шаҳри, Мустақиллик шоҳ кўчаси 59-уй. Телефонлар: қабулхона: (71) 233-39-89, (71) 233-10-92, Индекс: 100192.


“Давлат тили тўғрисида”ги қонун лойиҳаси муҳокама жараёнидан | Ўзбекистон Халқ демократик партияси\n“Давлат тили тўғрисида”ги қонун лойиҳаси муҳокама жараёнидан\n2021-04-21 14:04:25 659\nОлий Мажлис Қонунчилик палатасида “Давлат тили ҳақида”ги қонун лойиҳаси кескин баҳс-муҳокамаларни келтириб чиқармоқда. Икки кун давом этган мунозаралардан сўнг қонун лойиҳасини фракциялараро дебат шаклида муҳокама қилиб, кейин иккинчи ўқишни қайта давом эттириш маъқулланди.\nТилимиз келажагини белгилаб берадиган қонун лойиҳасида давлат тили нуфузини янги босқичга олиб чиқадиган муҳим янги меъёрларни жорий этиш назарда тутилган. Давлат тилида иш юритишни тартибга солиш бўйича қонунчилик тизими, давлат ташкилотлари ходимларининг давлат тилини билиши шартлиги белгиланмоқда. Давлат тилини ўқитиш тизимини такомиллаштириш масаласи ҳам қўйилмоқда, бу давлат тилининг илм-фан тили сифатидаги нуфузини оширишда муҳим аҳамиятга эга. Халқ демократик партияси фракцияси бу меъёрларни қўллаб-қувватлайди.\nҚонун лойиҳаси қарийб бир йил давомида ишчи гуруҳ, масъул қўмита, фракцияларда муҳокама этилган, ҳеч бир партия фракцияси давлат тилини ривожлантириш, унинг нуфузини ошириш масаласига бефарқ эмас. “Миллий тикланиш” партияси фракциясининг айрим аъзолари қонун лойиҳаси мазмун-моҳиятини тўлиқ ўрганмасдан, шошма-шошарлик билан ўз консерватив ғояларига ўралашиб қолган холда қарамоқдалар.\nУларнинг бундай қарашлари давлат тилини замонга ҳамнафас ривожлантиришда энг олий қадрият саналган инсон ҳуқуқларининг камситилишига олиб келади.\nҚодиров жаноблари қонун лойиҳасининг 4-моддасида қайд этилган “фуқарони давлат тилини билмаганлиги учун хуқуқини чекламаслик ҳақидаги норма кўпчилик овоз билан қабул қилингани”да гўё ХДП фракциясини айбдордек кўрсатибди.\nБиринчидан, бу модданинг мазмуни Қодиров талқинидан анча кенг: Ўзбекистон Республикасида тил бўйича камситишга ва давлат тилини билмаслиги муносабати билан фуқароларнинг ҳуқуқ ва эркинликлари чекланишига йўл қўймаслиги, фуқаролар ўзаро муомала тилини ўз хоҳишларига кўра танлаш ҳуқуқига эга экани қайд этилган.\nМамлакатимизда кейинги йилларда соҳа ва тармоқларни илғор тажриба ва стандартлар асосида ривожлантириш мақсадида давлат идораларига, қолаверса, хусусий секторга минглаб чет эллик мутахассислар ишга жалб этилди. Давлат тилини ўрганишлари учун аввал уларга шароит, имконият яратилиши ҳар томонлама тўғри бўлади.\nДавлат тилини ривожлантириш, нуфузини оширишга рағбатлантириш билан эришамиз, эркинликни таъқиқлаш ёки ҳуқуқни чеклаш билан эмас. Давлат тилини билмайдиганларга уни ўрганиш учун давлат ташкилоти шароит яратиши натижасида давлат тилини ривожини янги босқичга олиб чиқиш имконияти бўлади.\n“Миллий тикланиш” партияси фракцияси аъзолари қонун лойиҳаси муҳокамасида иккига бўлиниб, илғор фикр юритувчи аъзолари “Бирмиз! Қўлни қўлга берамиз!”, деб ХДП нуқтаи назарида тўғри ғояларни қўллаб овоз берди.


Тушда олов курса туш табири олов батафсил малумот\nО - кириллча / Туш табири\nОлов тушда курса табири нима булади? Тушда сизга ҳеч қандай зарар етқазмаётган, оловни кўришингиз – яхшилик аломати ҳисобланади. Айниқса бу туш саёҳатчилар, денгизчилар, қишлоқ хўжалиги ишчилари учун ижобий ҳисобланиб – узоқ муддатли фаровонликлар кутаётганлигини англатади.\nТушда уйингизда ёнғин содир бўлаётганлигини кўрсангиз – зийрак дўстларингиз ҳамда қобил фарзандларингиз бўлишини англатади. Дўконда ёнғин содир бўлаётганлигини кўришингиз эса (агар сиз унга эгалик қилсангиз) – молиявий фойда келтирадиган лойиҳаларнинг жадал ривожланишини билдиради.\nДенгизчилар, тадбиркорлар ва ижодкор инсонлар ўз тушларида катта ёнғинни кўришлари – ўз фаолият соҳаларида муваффақият ва эътироф қилинишидан дарак беради.\nТушда ёнғинга қарши курашишингиз – сизнинг ишингизда беҳавотирликлар бўлишини англатади. Агарда ушбу фавқулодда вазиятни бартараф этишнинг иложи бўлмаса ва биноларнинг деворлар сирти куйиб кетганлигини кўрсангиз, унда сизнинг ҳаётингизга қийинчиликлар пайдо бўлиши мумкинлигини ифодалайди.\nТушда олов ёқаётганингизни кўрсангиз – ўнгингизда ёқимли сюрпризлар ҳамда узоқда яшайдиган дўстларингизникига ташриф буюришингиздан далолат беради.\nТушда олов курса ванга табири бўйича\nВанганинг туш табирига кўра олов талқини: Ванганинг олов тўғрисидаги туш табири талқинларига кўра олов башоратли ҳамда даҳшатли нарсалар ҳақида огоҳлантириши мумкин.\nБу сўзларга исбот тариқасида қуйидаги талқинларни кўришингиз мумкин: шундай қилиб, бордию тушда сиз қоғоз ёнаётганини кўрсангиз – даҳшатли олов ер юзини қамраб олиши, бу фалокатдан кейин инсонлар нафақат ўтин ёки қоғозга, балки кислородга ҳам муҳтож бўлиб қолишини билдиради. Табиийки ёнғин ер юзидаги энг ҳавфли офат саналади ҳамда бундан сўнг, ер юзи кучли талофатни бошдан кечиради.\nТушда ўрмон ёки қишлоқ ёнаётганлигини кўришингиз – аҳоли турар жойи қурғоқчиликни бошдан кечириши мумкинлигидан огоҳлантиради. Бу қурғоқчилик инсонларнинг атрофдаги дунёга нисбатан ваҳший муносабатлари учун жазо сифатида берилганлигини англатиб, ушбу офатдан омон қолган инсонлар табиатга ғамхўрлик қила бошлашини, уларни барча ичимлик суви тугаганидан сўнг ёғган уч кунлик ёмғир қутқаришини ифодалайди.\nАгарда тушда олов осмондан сизга қараб тушиб келаётганлигини кўрсангиз – бу туш метеорит ёки комета сайёрага таҳдид солишидан огоҳлантиради. Ушбу метеорит ер юзига улкан зарар етказиши ва кўплаб инсонлар вафот этиши мумкинлигини билдиради.\nТуш табири олов миллер табири бўйича\nТушда печкадаги оловни кўрсангиз, уйингизда бўлиши мумкин бўлган ёнғиндан эҳтиёт бўлишингиздан огоҳлантиради. Ҳонадонингиз хавфсизлигига эътибор беринг ва ҳушёрликни йўқотманг.\nТушда алангадан аччиқ тутунни чиқаётганлигини кўрдингизми? Бу туш сиз ғийбатчиларнинг ўлжасига айланишингизни англатади. Ўз обрўингизни тиклаш учун кўп куч сарфлашингиз керак бўлади.\nАммо айрим талқинларга кўра олов ижобий белги ҳам бўлиши мумкин. Ёқилган шам сизнинг ҳаёт тарзингизни акс эттиради, бунинг ёрдамида ҳаётингизда қувонч, тинчлик ва севги доимо ҳамроҳ бўлишини ифодалайди.\nЯна бир яхши туш — оловда ёниш. Бу сизнинг ёнингизда сизга ҳар қандай вазиятда содиқ бўладиган инсонлар борлигидан далолат беради.